Москвада иккита ўзбек муҳожири пичоқлаб кетилди\n17 декабр 2018, Тошкент вақти: 19:27\nМоскванинг Самарқанд кўчасида бир нафар Ўзбекистон фуқароси пичоқлаб кетилди, оғир тан жароҳати олган яна бири шифохонанинг реанимация бўлимида қолмоқда.\n26 июн куни Москванинг жануби-шарқида жойлашган Самарқанд кўчаси 8-уй ёнида иккита ўзбекистонлик мардикор пичоқлаб кетилгани тўғрисида хабар маҳаллий полиция бўлимига тунги соат 2:00 ларда келиб тушди.\nПолиция ва оператив ходимлар олиб борган тергов-суриштирувнинг дастлабки натижаларига кўра, кўрсатилган манзилда 30 ёшда бўлган икки нафар Ўзбекистон фуқароси ва номаълум шахс ўртасида жанжал келиб чиққан. Бу шахс муҳожирларга пичоқ билан ташланган ва оғир тан жароҳати етказиб, қочиб кетган.\nЖанжал гувоҳи бўлган маҳаллий фуқаролар полиция бўлими ва тез ёрдамга қўнғироқ қилган.\nҚорнидан чавақланган жабрдийдалардан бири шифохона палатасида жарроҳлик операцияси вақтида жон берган, иккинчи шахс оғир ҳолатда шифохона реанимациясида қолмоқда.\nҲозирча полицияда ҳодисани миллий адоват асосида қилинган ҳужум сифатида таърифлаш эрталигини таъкидлашмоқда.\nМоскванинг Жанубий-шарқий округ бўйича полиция бошқармасида Озодликка тирик қолган мигрант билан терговчилар учрашувига врачлар рухсат бергандан кейингина вазият бироз ойдинлашишига ишонишаётганини маълум қилишди.


Toyota Японияда келажак шаҳрини қура бошлади - Terabayt.Uz\nToyota Японияда келажак шаҳрини қура бошлади\nЯпониянинг асосан автомобилсозликда танилган Toyota компанияси ақлли шаҳар қурилишини бошлади. Ушбу масканда сунъий онг ва робототехника соҳасидаги энг илғор технологиялар жорий этилади, деб ёзмоқда Kun.uz нашри.\nЎҚИНГ: Instagram’да энг машҳур 25 автомобилни биласизми?\nWoven City (Тўқилган шаҳар) деб номланувчи мазкур келажак шаҳри Токиодан 100 километр узоқликда, Фудзи тоғи этагида жойлашади. Унинг майдони 71 гектарни ташкил этади.\nШаҳарда уч турдаги йўл бўлади. Биринчи йўл пиёдалар, иккинчи йўл электр самокатлар ва учинчиси автомобиллар учун мўлжалланган. Шаҳарда ҳаракатланадиган транспорт воситаларининг асосий қисмини Toyota ишлаб чиқарган e-Palette электромобиллари ташкил этади.\nАқлли шаҳарда дастлабки босқичда турли ёшдаги 360 нафар киши ҳамда компаниянинг икки мингга яқин ходими ва олимлар оилалари билан истиқомат қилади.\nЭслатиб ўтамиз, Toyota компанияси 2020 йилда Interbrand рейтингига кўра дунёдаги энг қимматбаҳо брендлар ўнталигига кирган.\n#Aqlli shahar #Toyota #электрокар #электромобил #Футуристик шаҳар #ақлли шаҳар #электросамокат #Toyota e-Palette #Woven City


Жазо муқаррар, аммо… – Сурхон тонги\nБош саҳифа / Жамият / Жазо муқаррар, аммо…\nЯнвар 30, 2018\tЖамият Изоҳ қолдириш 741 Кўрилди\nТермиз шаҳрида яшовчи Ф. исмли фуқаро муқаддам 2017 йил 11 апрелда жиноят ишлари бўйича Термиз шаҳар суди томонидан Ўзбекистон Республикаси Маъмурий жавобгарлик тўғрисидаги кодекснинг тегишли моддаси билан жавобгарликка тортилган.\nАммо, у бундан тегишли хулоса чиқармади. Кўп ўтмай, 1 октябрда ҳовлисида ўйнаётган вояга етмаган фарзандларини тинчлантириш мақсадида суд ҳукмида келтирилганидек “…уларни қўли билан юзига ва елкасига ураётганида” турмуш ўртоғи “ушбу ҳолатни кўриб, “нима сабабдан болаларни уришиб, уриб ётибсиз?” дея мурожаат қилади. Ота эса турмуш ўртоғига “сен аралашма”, дея қўпол сўзлар билан ҳақорат қилиб, унга ва фарзандларига тан жароҳати етказади.\nВилоят суд тиббиёт экспертизаси жабрланувчи онада ияк соҳасидаги қонталаш, ўнг елка соҳасидаги ва пастки лаб ички соҳасидаги шилинмаси каби енгил тан жароҳатларни қайд этди.\nЖабрланувчи она эса суддан турмуш ўртоғи билан қонуний эр-хотин бўлиб яшаши, аммо, битта уйда алоҳида-алоҳида туришини, ҳар куни жанжал қилиб, ўзи ва фарзадларини ҳақорат қиладиган турмуш ўртоғи билан ярашмаслигини айтиб, оила бошлиғига нисбатан қонуний жазо беришликни сўради.\nСуд ҳукми ўқилди. Жавобгар отага Ўзбекистон Республикаси ЖКнинг тегишли моддаларига асосан ахлоқ тузатиш ишлари жазоси тайинланди…\nАммо, масаланинг тарбия вий жиҳати чуқурроқ мулоҳазага тортади кишини. Суд жараёнида фарзандлар, яъни гувоҳлар иштирок этмади. Бу воқеани эшитиб, оиладаги “даҳанаки” жанжаллардан безиб қолган болалар кўз олдингизга келади. Ўзингиз ўйлаб кўринг, қандай қилиб фарзанд отасининг юзига тик боқиб, судда кўрсатма бера олади? Аксинча, оиладаги носоғлом муҳит уларнинг бошини тенг- дошлари ва маҳалладошлари олдида хам қилади. Айрим ота-оналарнинг дийдалари тош қотиб бўлгандир. “Бироқ, сизу биз билан ҳамнафас, бахтли болалик гаштини суришга ҳақли болаларда нима айб? Уларнинг келажаги, тақдирига оилавий “чигал” муносабатлар хавф солмайдими?” деган ҳақли савол олдида барчамиз масъулмиз. Фарзандларимиз қалбида ор-номус, ғурур бор. Биз уларга эзгуликда ибрат бўлайлик. Бетайин “машмаша”лар сабаб уларнинг юраги зада, ич-ичидан эзилиб, аросатда яшамасин. Мухтасар қилиб айтганда, бобомерос гўзал фазилатларни асраб-авайланг, оила қўрғонига дарз кетмасин.\nТермиз шаҳар прокурори катта ёрдамчиси\nОлдинги Оқилона фойдаланайлик\nКейинги Қадимда сув тошқини бўлганми?\nҲур инсонни сотган ғофилдир


Оила ва жамият устуни, ҳаётимизнинг файзи ва кўрки\nМамлакатимизда Халқаро хотин-қизлар куни умумхалқ байрами сифатида кенг нишонланди. Оила ҳамда жамият устуни, ҳаётимизнинг файзи ва кўрки бўлган нуроний онахонларга, оқила, дилбар аёлларга, лобар қизларимизга чексиз ҳурмат-эҳтиром кўрсатилди. Ўзбекистон Республикаси Президенти Шавкат Мирзиёевнинг мазкур айёмга бағишланган учрашувдаги нутқи опа-сингилларимиз қалбини фахру ифтихорга тўлдирди.\nОрзуларга қанот бағишлаётган йўллар\n9 март. Термиз туманидаги Амузанг темир йўл бекати. Станцияда икки давлат байроқлари хилпираб турибди. Темир йўл соҳаси мутасаддилари, ҳокимлик, жамоатчилик вакиллари, журналистлар жам бўлишган.\n“Ravon” бренди “Mercedes–Benz”, “Audi”, “Suzuki”, “Peugeot”, “Citroёn” русумларини ортда қолдирди\nЎзбекистоннинг Украинадаги дипломатик ваколатхонаси қўллаб-қувватлаши билан “Укр-Узавто” компанияси томонидан Киев шаҳрида “Ravon R3” янги моделининг тақдимот маросими бўлиб ўтди.\nЎзбекистонда ЖАРнинг фахрий консули иш бошлайди\nЎзбекистон Республикаси Ташқи савдо вазирлигида Жанубий Африка Республикасининг юртимиздаги (қароргоҳи Анқара шаҳрида жойлашган) Фавқулодда ва мухтор элчиси Пуле Исаак Малефан билан учрашув бўлиб ўтди.\nЎтган ҳафта 3 млрд. сўмлик авторақамлар сотилди\nЖорий йилнинг 26 февралидан 4 мартигача бўлган давр мобайнида онлайн аукционлар орқали 119 та автомобиль рақам белгилари сотилган. Бу аввалги ҳафтага нисбатан икки маротабага кўпдир. Бу ҳақда Республика товар-хом ашё биржаси расмий сайти маълум қилди.\nМиллионлар миллиардларга айланмоқда\nЎзбекистон маҳсулотларининг чет эл бозорларида бунчалик кенг ёйилишига сабаб мамлакатимизда ипдан тортиб, тайёр тўқимачилик ва трикотаж маҳсулотларигача бўлган жуда кенг ассортиментларнинг мавжудлигидадир.\nАҚШ Президенти КХДР етакчиси таклифини қабул қилди\nАҚШ Президенти Дональд Трамп Шимолий Корея етакчиси Ким Чен Иннинг ўзаро учрашиш бўйича йўллаган таклифига рози бўлди.\nЎзбекистон аҳолисининг уй-жой билан таъминланиш даражаси қандай?\nБугунги кунда республика аҳолисининг тураржой билан таъминланиши қай даражада?\nТабиат инжиқлиги боис уч мингдан ортиқ авиарейслар бекор қилинди\nАҚШнинг шимоли-шарқидаги штатларида кучли қор бўронлари сабаб уч мингдан ортиқ авиарейслар бекор қилинди.\nНазорат-ўтказиш пунктларида штат бирликлари кўпайтирилди\nЎзбекистон ва Тожикистон ўртасидаги чегарада янги назорат-ўтказиш пунктлари(НЎП) очилиши муносабати билан Тожикистон чегара идоралари томонидан мазкур пунктлардаги ходимлар учун штат бирликлари уч-тўрт баробар оширилди.\nҚозоғистонда Алишер Навоий номидаги ўзбек адабиёти ва маданияти маркази очилади\nҚозоғистон Республикасида 2018 йил “Ўзбекистон йили” деб эълон қилиниши муносабати билан Қозоғистон Евроосиё миллий университети Остона шаҳрида Алишер Навоий номидаги ўзбек адабиёти ва маданияти марказини ташкил этиш таклифини билдирди.\nЎзаро алоқалар янги босқичга кўтарилмоқда\nЎзбекистон Республикаси Президенти Шавкат Мирзиёев Тожикистон Республикаси Президенти Имомали Раҳмоннинг таклифига биноан жорий йил 9-10 март кунлари давлат ташрифи билан Тожикистонда бўлади.\nШавкат Мирзиёевни Душанбе аэропортида Имомали Раҳмоннинг шахсан ўзи кутиб олди\nЎзбекистонлик ҳарбийлар биринчи марта олий ҳарбий таълим муассасалари ўртасидаги Халқаро олимпиадада қатнашади\nЎзбекистон Республикаси Мудофаа вазирлиги олий ҳарбий таълим муассасалари курсантлари илк бор МДҲ олий ҳарбий таълим муассасалари ўртасидаги Халқаро олимпиадаларда иштирок этади.\nЎзбекистонда қаттиқ маиший чиқиндиларни саралаб жамлаш тизимига ўтилади\nДавлатимиз раҳбари томонидан қабул қилинган санитар тозалаш тизимини янада такомиллаштириш чора-тадбирларига оид қарорида мамлакатимизда қаттиқ маиший чиқиндиларни саралаб жамлаш тизимига ўтишнинг асосий йўналишлари ҳамда вазифалари белгилаб берилди.\nНаврўз байрамини нишонлаш кунларида қўшимча маҳаллий авиарейслар йўлга қўйилади\n“Ўзбекистон ҳаво йўллари” Миллий авиакомпанияси Наврўз байрамини нишонлаш кунлари учун Тошкентдан Бухоро ва Урганчга қўшимча рейсларни йўлга қўяди.\nЎзбекистон — Жанубий Корея: ҳамкорлик изчил ривожланмоқда\nПойтахтимизда Ўзбекистон Республикаси Савдо-саноат палатаси, Ёшлар иттифоқи ҳамда Тошкент шаҳар ҳокимлиги билан ҳамкорликда Ўзбекистон — Жанубий Корея бизнес форуми ва кооперация биржаси ўтказилди. Мазкур тадбирлар Ўзбекистон Республикасининг Корея Республикасидаги элчихонаси фахрий консули, “Evergreen Motor Group” компанияси раиси Ким Чанг Кён бошчилигидаги Корея Республикаси ишбилармон доира вакиллари -делегациясининг мамлакатимизга ташрифи доирасида ташкил этилди.\nСахифа 2, барчаси 427


Шаҳватга майли жиҳатидан бу табақа ҳам мартабаларга бўлинади. Шундай тавба қилувчилар борки, улардаги маърифат қуввати шаҳватларни жиловлаб туради. Жиловланган истаклар эса соликни йўлдан чалғитолмайди. Яна шундай тавба қилувчилар бор, доимо нафси билан курашади. Лекин нафс ҳам улардан бўш келмайди, ўзаро низо тўхтамайди.\nКўплиги ё озлигига, муддати ва навларининг ҳар хиллигига қараб, низонинг даражалари фарқланади. Кимдир тавба қилгани ҳамоно вафот этади. Ҳавасга арзигулик тавба. Чунки, тавба заифлашишидан илгари унинг эгаси ўлим топди. Натижада тавба саломат қолди.\nКимдир узоқ умр кўради. Нафсига қарши кураши ва сабри ҳам шунга яраша узун, тавбадаги истиқомати давомли, яхшиликлари кўп бўлади. Бу энг афзал ҳолатдир. Негаки, яхшиликнинг кўп бўлиши ёмонликни кетказиш имконининг кўп бўлиши демакдир. Ҳатто айрим олимлар дейди: "Ичидан тошиб чиқаётган кучли истак воситасида ўн баробар кўпроқ гуноҳ қилишга қодир бўлатуриб, битта гуноҳ билан кифояланган осийнинг гуноҳи кечирилади, қачонки, Оллоҳдан қўрқиб, истагини сўндирса ва сабр қилса". Лекин, таъсири нечоғли улуғ бўлмасин, бундай шарт қўйиш – эҳтимолдан узоқ нарса. Чунки, иймони заиф киши бу йўлда тез адашади, шаҳватларга эрк беради, гуноҳ содир этгунча шошилади. Кейин эса гуноҳдан қайтишни хоҳлаб қолади. Лекин унинг шаҳват жиловини қўлдан чиқармаслига кафолат йўқ. Агар шундай бўлса, у гуноҳга юзланади, тавба ноқис бўлади.\nТавба тўлиқ бўлишининг йўли, аввало, гуноҳга қулайлик туғдирувчи сабаблардан қочишдир. Токи, бу сабабларнинг инсон нафси томон бориши тўсилсин. Ана шунда бу инсон шаҳватларини сўндиришга қодир бўлади ва бошиданоқ тавбанинг сиҳати таъминланади.\nИккинчи табақа: Бу табақадаги тавба қилувчи ибодатнинг асосларини маҳкам ушлаб, тавбада мустақим туради, катта гуноҳларни тарк этади. Албатта, у гуноҳлардан батамом холи эмас. Гоҳида ўзи билмагани ҳолда, ҳа, атайин ё қасддан эмас, шароит оқимига тушиб, гуноҳларга мубтало бўлади. Аммо гуноҳга ботган заҳоти нафсини маломат қилади, афсус-надомат чекиб, энди гуноҳ сабабларидан сақланишга қайта азм этади. Бу – "ан-нафсул лаввома", яъни, маломат қилувчи нафс деб аталади. Эгаси туфайли аянч ҳолларга тушган бу нафс эгасига улкан маломатлар ёғдиради.\nИккинчи табақа аввалгисидан қуйироқ турса-да, даражаси баланд, аксар тавба қилувчилар шу табақага мансуб. Чунки, одамзод лойига гуноҳ қўшиб қорилган, ундан бутунлай халос бўлишнинг иложи йўқ. Инсон ҳаракатининг энг чўққиси яхшилиги ёмонлигидан ғолиб келиши, натижада торозунинг савоблар палласи оғир босишидир. Уларга Оллоҳ таолонинг гўзал ваъдаси бор: "Улар кичик хатолардан эмас, катта гуноҳлардан ва бузуқликлардан йироқ бўладиган зотлардир. Албатта Парвардигорингиз мағфирати кенг зотдир" (Нажм, 32-оят).\nСодир этилган ҳар қандай кичик гуноҳни такрорлашга одатланилмас экан, у кечирилишга муносиб. Оллоҳ таоло дейди: "Улар қачон бир нолойиқ иш қилиб қўйсалар ёки ўзларига зулм қилсалар, дарҳол Оллоҳни эслаб, гуноҳларини мағфират қилишини сўрайдиган зотлардир" (Оли Имрон, 135-оят). Ўзларига зулм қилсаларда, Оллоҳ уларни мақтаяпти. Чунки улар қилмишидан пушаймон, нафси маломатда.\nҲазрати Алининг Пайғамбар алайҳиссаломдан ривоят қилган шундай сўзлари бор: "Сизларнинг яхшиларингиз гуноҳ содир этиб, сўнг кўп тавба қилувчиларингиздир" (Байҳақий ривояти).\nБошқа хабарда келади: "Мўмин бошоқ каби гоҳ тик бўлади, гоҳ эгилади" (Абу Йаъло ва Ибн Ҳиббон ривояти).\nДемак, кичик гуноҳ юқорида айтилганларга биноан бўлса, тавбани бузмайди, тавба қилувчи бу гуноҳи билан доимий гуноҳ қилувчилар сафига қўшилиб ҳам қолмайди. Буни инкор қилган кишини нўноқ бир табибга ёки чалароқ фақиҳга ўхшатиш мумкин. Агар табиб: "Мева-чеваларни ва иссиқ таомларни давомли ва узлуксиз эмас, балки ўқтин-ўқтин истеъмол қилаётганинг учун, гарчи соғлом бўлсанг-да, соғлигингни йўқотасан", деб унда ноумидлик уйғотса, бу табибнинг нуқсонидир. Шунингдек, дарсни такрорлаш ва дафтар ҳошиясига муҳим қоидаларни ёзиб қўйишга ялқовлик қилаётгани туфайли "бундан фақиҳ чиқмайди", деган ҳукм билан шогирдини ноумид этиш ҳам фақиҳнинг камчилигидир. Аслида, ҳақиқий фақиҳ баъзан учрайдиган дангасалик ва хатолар туфайли халқни саодатлар даражотидан ноумид этмайди.\nПайғамбар алайҳиссалом дейдилар: "Одам фарзандларининг барчаси хатоларни кўп қилгувчидир. Хато қилувчиларнинг яхшиси тавба қилувчилар ва гуноҳларининг афв этилишини сўровчилардир" (Термизий ривояти).\nОллоҳ таоло айтади: "Ана ўша зотларга сабр қилганлари сабабли ажр-мукофотлари қайта-қайта ато этилур. Улар яхшилик билан ёмонликни даф қилур..." (Қасас сураси, 54).\nУчинчи табақа: Бу табақадаги киши тавба қилади, бирон муддат тавбасига содиқ қолади. Кейин шаҳватлар ғолиб келиб, истакларга таслим бўлади, баъзи гуноҳларни содир этади. Лекин шу билан бирга у тоатларга берилади, қилишни хоҳлаб, қилишга қодир бўла туриб, айрим гуноҳларни тарк этади. Ҳа, у бир ёки икки истакка таслим бўлган. Лекин Оллоҳ таоло агар қудрат берса, у бу истакларни тўла мағлуб этишни, шу билан уларнинг ёмонлигидан сақланишни жуда истайди. Истаги амалга ошиб, орзуси поёнига етган заҳоти у пушаймон бўлиб дейди: "Кошки бу гуноҳни қилмасам эди. Энди тавба қиламан. Гуноҳга етаклайдиган бу истакни мағлуб этиш учун нафсим билан курашаман!" Лекин у нафсининг васвасасига учади, тавбани иложи борича орқага суради, кундан кунга кечиктиради. Бу нафс – "ан-нафсул мусаввила", яъни, тиланувчи нафс дейилади. У ҳақда Оллоҳ таоло айтади: "Яна бошқа бир кишилар борки, гуноҳларини эътироф қилурлар. Улар яхши амални бошқа – ёмонига аралаштириб юборганлар" (Тавба, 102-оят).\nТоки ибодатда давом этиб, гуноҳларидан надомат чекар экан, бу тоифанинг тақдири умидлидир. Оллоҳ таоло уларнинг тавбасини қабул қилса, ажабмас. Агар тавбани орқага суриб, кечиктирсалар, бунинг оқибати хатарли. Тавба қилмасдан бурун вафот этиб қолсалар, иши Яратувчининг хоҳишига ҳавола. Оллоҳ ўз фазли билан уларнинг хатоларини ўнглаб, афв этса, пешқадамлар сафига қўшиладилар. Мабодо, бадбахтлиги ғолиб келиб, шаҳватга бўйин эгсалар, сўнгги нафаслари тақдири азалийда битилган бахтиқаролик билан ниҳояланиш хавфи бор. Зеро, фақиҳлик талабида бўлган киши таълим машғулотларидан ўзини қанчалик четга тортса, унинг бу ҳаракати тақдири азалийда унга жоҳиллик битилганига далолат қилади. Токи ҳолат шу тарзда давом этар экан, бу "фақиҳ"дан нима умид қилиш мумкин? Аксинча, унда фиқҳ таҳсилига майл кучли бўлса ва бутун вақтини шунга сарфлаётган экан, мана шу сабаб унинг олимлар жумласидан бўлиши азалда битиб қўйилганига далолатдир.\nШунингдек, охират саодати ва охиратдаги даражаларнинг савоб ва гуноҳ амалларга боғлиқлиги ҳам тақдир ҳукми билан бўлади. Худди, дард ва сиҳат егуликлар билан озиқланиш ва дориларни қабул қилишга боғлиқ бўлгани ёки фиқҳда муносиб даражага эришмоқ танбалликни тарк этиб, давомли равишда илмини чуқурлаштиришга боғлиқ бўлгани каби.\nРаислик, қозилик, илмда пешқадамлик мартабасига узоқ вақт фиқҳни ўрганмасдан, унинг бутун сир-синоатини ўзлаштириб олмасдан туриб эришиб бўлмайди. Шунингдек, гуноҳлар таркини кўпайтирмасдан ва узоқ покланишларсиз охират мулкига, унинг неъматларига ва бутун оламлар Раббига яқинлик ҳосил қилишга эришиб бўлмайди. Покиза бўлган салим қалбгина бу мартабага етади. Бутун оламлар Раббининг илоҳий тадбири ила ҳукми азалийда шундай битилган.\nОллоҳ таоло айтади: "Жонга ва уни расо қилиб яратиб, унга фисқ-фужурни ҳам, тақвосини ҳам илҳом қилиб – ўргатиб қўйган Зотга қасамки, дарҳақиқат уни (нафсини) поклаган киши нажот топди. Ва у (жонни фисқ-фужур билан) кўмиб хорлаган кимса номурод бўлди" (Ваш-Шамс , 7-10-оятлар).\nҚачонки банда гуноҳ қилиб, гуноҳини нақд, тавбани насия этар экан, бу хорлик аломатидир. Расулуллоҳ соллаллоҳу алайҳи васаллам дедилар:\n"Банда етмиш йил жаннат аҳлининг амалини қилганидан сўнг одамлар унга, бу киши жаннат аҳлидан бўлди, дейишади, у билан жаннат орасида бор-йўқи бир қаричгина масофа қолади. Аммо ҳукми азалийда битилгани бўлади. У дўзах аҳлининг амалини қилади ва тўғри жаҳаннамга киради" (муттафақун алайҳ).\nДемак, тавбадан олдинги сўнгги нафас, яъни, тавбага улгурмай жон таслим қилиш нақадар хавфли! Ҳар олинган нафас ўзидан олдингисига нисбатан сўнгги нафасдир. Қайдан биласиз, балки мана шу олаётган нафасингиз сўнггида сизни ўлим кутаётгандир. Бас, ҳар олган нафасга огоҳ бўлинг, акс ҳолда ҳалокатга йўлиқасиз, ҳасрат фойда бермайдиган лаҳзаларда ҳасратда қоласиз.\nТўртинчи табақа: Бу табақадаги киши тавба қилади, бир оз муддат тавбада мустақим туради, сўнгра яна гуноҳларга шўнғийди. Қилмишларига афсус чекмайди, тавбани хаёлига ҳам келтирмайди, ғофилларча шаҳватлар кетидан чопади. Бу киши гуноҳда қатъий турадиган, гуноҳдан қайтмайдиганлар жумласидандир. Шунинг учун унинг нафси "ан-нафсул амморату бис-суъи", яъни, ёмонликка буюрувчи нафс дейилади. Ёмонликка буюрувчи нафс яхшиликдан қочади. Яхшиликдан қочган нафснинг эса, ёмон хотима топиш хавфи бор. Агар тақдирда ёмонлик ёзилган бўлса, сўнгсиз хорликка йўлиқади. Агар охири яхшилик билан тугаб, тавҳидда жон таслим қилса, сал кейинроқ бўлса-да, дўзахдан халос бўлиши кутилади. Албатта, у Оллоҳнинг ўзига аён сирлар сабабли умумий афв қамровидаги кишилар жумласидан бўлиб қолиши ҳам муҳол эмас. Бамисоли, бир инсон хазина топиш учун харобага кириб, хазина эгасига айлангани каби ёки оми бир кимсанинг пайғамбарларга ўхшаб, ҳеч кишидан таълим олмасдан, уйда ўтирган ҳолида олим бўлиб қолиши каби.\nШунингдек, ибодатлар воситасида Оллоҳдан мағфират тилаш – тинимсиз ҳаракат ва такрорлаш воситасида илм талаб қилишга, тижорат ва денгиз сафарлари орқали мол-дунё излашга ўхшайди. Амаллари қусурли бўлгани учун ёлғиз умиднинг ўзи билангина мағфират тилаш – харобадан ганж қидирган каби ёки фаришталар таълими орқали илм ҳосил қилишни истаган кабидир. Кошки, жидду жаҳд этган ҳар бир киши илм ҳосил қилса. Кошки, тижорат қилган ҳар бир киши бойиб кетса. Кошки эди, рўзасини тутиб, намозини ўқиган ҳар бир киши мағфират қилинса. Ҳа, кўпчилик бу саодатдан маҳрум, фақат олимлар мустасно. Йўқ, олимлар ҳам бу саодатдан маҳрум, фақат илмига амал қилувчилар мустасно. Йўқ, илмига амал қилувчилар ҳам бу саодатдан маҳрумдирлар, фақат мухлислар мустасно. Лекин ихлос эгаларига ҳам улкан хатарлар юзланган.\nГуноҳлардан қайтмайдиган, тоати қусурли, мағфират йўлининг йўлчиси бўлмаган бир кишининг Оллоҳ таолонинг фазлидан мағфират кутиши, аҳли қалб наздида, бемаънилик, балки аҳмоқликдир. Ажабо, бу аҳмоқнинг "ақли расо"лигини қарангки, шундай гўзал иборалар билан ўз ҳамоқатини "кўз-кўз" қилади: "Оллоҳ саховати кенг зотдир! Жаннати мен кабиларни ҳам сиғдиради. Гуноҳимдан унга зарар етмайди", дейди.\nКейин унинг олтин-кумуш талабида дунё денгизлари оша сузаётганини кўрасан. Бу йўлда у қанчалик машаққат бўлса ҳам чидайди, хавф-хатарлар унга писанд эмас. Шунда унга: "Дарҳақиқат, Оллоҳ саховатли зот, олтин-кумушлар эса, унинг хазинаси. Бу хазина олдида сенинг фақирлигинг нима деган гап! Шундай экан, тажоратингни тарк этиб, озгина ялқовлик қилсанг, нима бўпти?! Оллоҳ ўзинг ўйламаган томондан сени ризқлантиришини кутиб, уйингда маза қилиб ётмайсанми?" десанг, сени жиннига чиқариб, масхара қилади: "Бу қандай аҳмоқлик! Ахир, олтин-кумуш осмондан ёғмайди-ку! Унга касб қилиб эришилади. Оллоҳ таоло шундай тақдир қилган. Шу тақдир билан қонунини жорий этади. Оллоҳнинг қонуни ўзгармасдир", дейди.\nДунёга алданган бу кас охиратнинг ҳам, дунёнинг ҳам парвардигори ягона Оллоҳ эканини, Унинг қонуни охират учун ҳам, дунё учун ҳам бир хил ва уни ўзгартириб бўлмаслигини қайдан билсин?!\n"Инсон учун фақат ўзи қилган ҳаракатигина бўлур" (Нажм, 39-оят).\nШундай экан, нега у "Оллоҳнинг саховати фақат охиратга дахлдор, бу дунёга эмас", - деб эътиқод қилади? Наҳотки, саховат маъноси касб этиб, мол топишда сусткашликка йўл қўймасликни тақозо этади-ю, муҳим мулк, доимий неъмат учун ҳаракат қилишда сусткашроқ бўлишни тарғиб қилади? Наҳотки: "Охират учун жидду жаҳд этма, уни Оллоҳ шундайича беради. Аммо дунё учун тириш, ўлиб тирил, фақат шундагина у қўлга киради!" дейиш саховатнинг ҳукми бўлса?!\nЙўқ, бу одам Оллоҳнинг мана бу сўзларини унутяпти:\n"Осмонда эса сизларнинг ризқу рўзларингиз ва сизларга ваъда қилинаётган нарса бордир" (Зориёт, 22-оят).\nБундай кўрлик ва залолатдан Оллоҳ асрасин! Бундай ўйлаш юзтубан йиқилиш, жаҳолат зулматларида адашишдан бошқа нарса эмас. Уларнинг ҳақиқий аҳволи Оллоҳнинг ушбу сўзларида мужассам:\n"Агар сиз у жиноятчи кимсаларни Парвардигори ҳузурида бошлари эгик ҳолда туриб: Парвардигоро, (ваъданг рост эканини) кўрдик ва эшитдик, бас бизларни (ҳаётга) қайтаргин, яхши амал қилайлик... (дейишларини) кўрсангиз эди" (Сажда, 32-оят). Лекин бунинг иложи йўқ. Энди уларга сўнгсиз азоб бўлажак.\nОллоҳ бизни жаҳолатдан, ёмон хотимага элтувчи шак-шубҳадан сақласин.


Ёшлар лигаси. “Қизилқум” – “Насаф” учрашувида ғолиб аниқланмади\n28 апрель,2017, 19:55 254\nБугун ёшларимиз сафарда “Қизилқум” ёшлари билан куч синашишди. Учрашув муросасиз ва курашларга бой бўлди, дея клуб матбуот хизмати хабар бермоқда.\nБиринчи бўлимни 2:0 ҳисобида устунлик билан тугатган ёшларимиз, иккинчи бўлимда ўз дарвозасидан иккита тўп олиб чиқишга мажбур бўлишди.\nБевосита ўйин ҳақида тўхталадиган бўлсак, ёшларимиз бугун ўзларининг энг яхши ўйинларини намойиш қилишди. Майдонда ҳаракат қилган футболчиларимизнинг ғалабага бўлган иштиёқи яққол сезилиб турди. Ёшларимизнинг ўйинларида борган сари мазмун касб этаётганидан, албатта хурсандмиз. Бунда мураббийларимизнинг ҳам олиб бораётган самарали меҳнати сезилиб турибди.\nБугунги учрашувдаги жамоамиз голларига Худоёрхон Сагдуллаев ва Алфайзи Неъматовлар муаллифлик қилишди.\n“Қизилқум” ёшларининг учрашувдаги дастлабки голини Бобиржон Искандаров киритган бўлса, Миржалол Қосимов пенальтидан гол киритиб, ҳисобни тенглаштиришга эришди.\nШундай қилиб, қизғин курашлар остида кечган учрашувда ғолиб аниқланмади. Учрашув 2:2 ҳисобида якунига етди.\nЁшларимиз навбатдаги 9-тур учрашувини ўз майдонларида ўтказишади. Зафар Холмуродов шогирдлари 5 май куни “Нефтчи” ёшлари билан баҳслашишади.\nЁшлар лигаси, 8-тур\n“Қизилқум” (Навоий) – “Насаф” (Қарши) 2:2 (0:2)\n28.04.2017. “Қизилқум” ФМ майдони. 16:00да\nҲакамлар: Жасур Мухторов (Тошкент), Амал Султонов (Навоий), Акмал Давронов (Навоий), Жасур Рустамов (Навоий)\nНазоратчи: Б.А.Тоғаев (Тошкент)/\nГоллар: Бобиржон Искандаров, 59’-1:2, Миржалол Қосимов (пенальтидан), 72’-2:2 - Худоёрхон Сагдуллаев, 27’ – 0:1, Алфайзи Неъматов, 45’-0:2\n“Қизилқум”: 16.Умиджон Хонимқулов (с), 11.Сардор Жахонов (9.Орзу Раззоқов 46), 17.Бехзот Мирзамуротов, 18.Самандар Шодмонов, 23.Ахлиддин Файзиев, 25.Азизбек Усмонов (47.Сайиджон Хаитов 46), 55.Миржалол Қосимов, 70.Ҳусниддин Фазлиддинов, 84.Виктор Григорьев, 98.Мухаммад Ачилов (44.Мустафо Рахматов 33), 94.Бобиржон Искандаров.\nЗахира: 88.Александр Замчалов, 2.Рамис Бегимов, 75.Эсожон Фозилов, 86.Сардор Облақулов.\n“Насаф”: 1.Умиджон Эргашев, 6.Сирожиддин Қўзиев (с), 7.Дилшод Саитов, 14.Жаҳонгир Қурбонбоев (13.Мухриддин Зоиров 85), 19.Шерзод Насруллаев, 20.Акмал Мозговой (34.Наврўзжон Саидов 77), 22.Акмалжон Олимов, 28.Сардор Саъдуллаев (16.Сайдулло Рахматов 64), 32.Ғолиб Ғайбуллаев, 38.Худоёрхон Сагдуллаев (35.Ислом Рашидхонов 52), 43.Алфайзи Неъматов.\nЗахира: 44.Музаффар Шарипов, , 15.Нурбек Ботиров, 33.Шохрух Неъматов, ,\nОгоҳлантириш: Ахлиддин Файзиев 14 – Алфайзи Неъматов 78.\nЁшлар лигаси: 29-тур. "Пахтакор", "Бунёдкор" зафар қучди ва бошқа натижалар 279 18.11.2017\nЁшлар лигасида кимлар бу турни ўтказиб юборади? 58 18.11.2017\nБугун ёшлар лигасида 29-тур ўйинлари бўлиб ўтади 109 18.11.2017\n“Қўқон-1912” ёшлари “Бунёдкор” ёшларини қай тарзда мағлуб этишди? (видео) 161 08.11.2017\nТеглар: Ёшлар лигаси Қизилқум Насаф\nНурсултон Рўзибоев Екатеринбургда рақибини аяб ўтирмади (видео) 1048\n"Пахтакор"ни йирик ҳисобда енган "Насаф" ОЧЛ йўлланмасини нақд қилди 861\nАҳмедовнинг жамоаси кубок финалида ўйнади ва… 749\nРўзиқул Бердиев: "Навбаҳор"нинг 2 футболчисига бўлган қизиқишимиз тўғрисидаги хабар асоссиз 744\nСўнгги тур олдидан Олий лига жадвали қай ҳолатга келди? (фото) 743


Бош прокурор ўринбосари: «Коррупционер қайси лавозимда...\n23.08.2019 14:32 0 2675\nБугун Олий Мажлис Сенатининг 21-ялпи мажлиси бўлиб ўтмоқда.\nУнда «Фаол инвеститциялар ва ижтимоий ривожланиш йили» Давлат дастурининг 2019 йил иккинчи чорагидаги ижроси юзасидан Вазирлар Маҳкамасининг ҳисоботи тингланди.\nТадбирнинг ушбу қисмида сенатор Улуғбек Сотиболдиев Ўзбекистоннинг коррупция рейтингидаги ўрни қониқарсиз эканига эътибор қаратди ва Бош прокуратурадан изоҳ сўради, дея хабар бермоқда «Xabar.uz» мухбири.\nБош прокурор ўринбосари Эркин Йўлдошевнинг маълум қилишича, Ўзбекистон коррупция рейтинги бўйича «Transparency International» ташкилоти рўйхатида 158-ўринни эгаллаган ва бу яхши ҳолат эмас. Бу ташқи имиджга ҳам салбий таъсир этади.\n«Аммо Ўзбекистонда коррупция билан боғлиқ вазиятни фақат ушбу ташкилот рейтинги билан баҳолаб бўлмайди. Президент ташаббуси билан бу муаммони енгишда катта ишлар қилиняпти. Бугун коррупционер ким бўлишидан, қайси лавозимда ўтиришидан қатъи назар жазосини олади. Коррупция шундай муаммоки, уни бирдан йўқ қилиб, томирини кесиб ташлаб бўлмайди. Бунинг иложи йўқ. Аммо халқнинг ҳуқуқий онгини ошириш йўли билан, ислоҳотларга қатъий амал қилиш орқали натижага эришиш мумкин. Прокуратура энди фақат жиноятчини ушлаб жазоламайди, балки жиноятга олиб келган сабабларин ўрганиб, уларга қарши курашади», — деди Бош прокурор ўринбосари.\nкоррупция бош прокурор ўринбосари


11 Апрель 14:52\nТуркистонликлар Муборак Рамазон ойида яна бир муҳтож оилага уй совға қилиб, савобга қолишди. Хусусан, «Бекзат» массивида 1991 йилда туғилган ёшлар бирлашиб, бир оилага қувонч улашди. Бу бир неча йилдан буён анъанавий тарзда ташкил этилган вилоят аҳолиси томонидан совға қилинган 6-уйдир.\n– Бу Умирзақовлар оиласи учун катта қувонч. Тенгдошларимиз билан хайрли ишлар қилдик, бир неча йиллардан буён ижарада турганларни қўллаб-қувватладик. Ўз кучимиз билан 4 хонали уй қуриб, барча зарур жиҳозлар билан таъминладик. Оила бошлиғи Нурғали турмуш ўртоғи Жансая билан 4 нафар фарзандни тарбияламоқда. Албатта, тадбирга ҳисса қўшган барча фуқароларга миннатдорчилик билдирамиз», - дейди ташкилотчилардан бири Ақболат Анашбеков.\nЭслатиб ўтамиз, аввалроқ Бекзат Саттарханов кичик туманида 1982 ва 1983 йилда туғилган фуқаролар ўқишни битирганининг 20 йиллиги муносабати билан 2 нафар эҳтиёжманд оилага уй-жой совға қилган эди. Шунингдек, 1988, 1989 ва 1990-йилларда туғилган ёшлар Наврўз байрами арафасида 3 та оиланинг никоҳ тўйи бўлишига ёрдам беришди. 1992 йилда туғилган ўғил болалар ҳам келгуси йилда хайрия эстафетасини давом эттириш ниятида.\n#Ҳайрия #Туркистон вилояти


Хусусий тадбиркорлар каттароқ солиқ тўлайдиган бўлди\nЎзбекистонда 2007 йилдан бошлаб хусусий тадбиркорлар томонидан фаолият юргизгани учун тўланадиган ягона солиқ тўлови миқдори ошди. Бу ҳақда “Ўзметроном” сайти маълум қилди.\nЭндиликда хусусий бизнес билан шуғулланувчилар, фаолият турининг қандайлигидан қатъий назар, энг кам иш ҳақининг 7,5 баробари миқдорида солиқ тўлайди. Агар хусусий тадбиркор уч турдаги бизнесини рўйхатдан ўтказган бўлса, у ҳолда ягона солиқ пулини ҳам уч баробар кўп тўлайди.\nИқтисодчиларнинг айтишича, ўтган йиллар давомида солиқ солишнинг турли тизими мавжуд бўлиб, ҳар бир тадбиркорга бизнес турига қараб солиқ тўлаш белгиланган эди. Масалан, этикдўз энг кам иш ҳақининг 3,5 баробари, бозордаги сотувчи энг кам иш ҳақининг 4 баробари миқдорида, бошқалар эса ишига қараб солиқ тўлаган.\nКузатувчилар сўзларига кўра, давлат бюджетининг анча озиб қолганидан хавотирга тушган ҳукумат уни семиртиришнинг турли йўлларини қидирмоқда ва шу ҳаракатлар доирасида ягона солиқ ҳажмини оширишга қарор қилган.\nАммо Ўзбекистон Давлат солиқ қўмитасининг ахборот-маслаҳат бўлими ходими “Озодлик” мухбири билан суҳбатда бу ҳақда ҳозирча гапиришга ҳожат йўқлигини билдирди.\n“Сиз бу ҳақда Интернетдан ўқияпсиз, шекилли. Энди у аҳмоқлик. Январь ойининг ҳисоб-китоби энди бошланяпти. Ҳали ҳеч ким ягона солиқ пулини тўлаб кўргани йўқ. Четда ўтириб олиб гапирса, ишонаверасизми”, - деди солиқ хизмати ходими.\nШамол бўлмаса, дарахтнинг учи қимирламайди! Энди ҳар бир хусусий тадбиркор 100 минг сўм атрофида ягона солиқ пули тўлаши кераклиги ҳақида гап-сўзлар пайдо бўлмоқда. Солиқ хизмати ходими бу борада ҳам тушунтириш берди.\n“Алоҳида рўйхат бўлади. Тадбиркорликнинг ҳар бир турига қараб тариф бор. Энг кўп тўлайдиганлар савдо билан шуғулланувчилардир. Аммо ойига энг кам иш ҳақининг 3 баробарини ҳам тўлайдиганлар бор. Айни пайтда бу масала Молия вазирлигида муҳокама қилиниб, йўриқнома ишлаб чиқилмоқда”, - деди у.\nЎзбекистонлик иқтисодчи Дмитрий Поваров ҳам ягона солиқ тўлови миқдори ошгани ҳақида Интернетдан ўқигани, лекин бу ҳақда аниқ бир гап эшитмаганини айтади.\n“Солиқ идоралари ходимлари билан гаплашдим. Улар бу маълумотни тасдиқламади. Бир нарсани айтишим мумкин, бу ставкалар ҳар йили макроиқтисодий натижалари асосида президент фармонига биноан тасдиқланади. Қўлимда 2006 ва 2007 йилдаги ставкалар жадвали турибди. Ҳеч нарса ўзгармаган кўринади”, - деди ўзбекистонлик иқтисодчи.\nХусусий тадбиркор Саидкарим эса агар ягона солиқ тўлови миқдори ошса, бу бозорда нархларнинг яна кўтарилиши олиб келишини таъкидлади.\n“Мол олиб келиб сотаëтганимиз учун ҳам давлат тўлови бор. Энди бунинг устига яна ягона солиқ тўлови қўшилса, нархлар кўтарилиб кетади. Ноқонуний савдо йўлига ўтилади. Чунки қонуний йўл билан ишланса, одамларнинг чўнтаги бу нархларни кўтармайди”, - дейди Саидкарим.


Оилавий ажримнинг олди олинди | "Адолат" СДП\nДепутатларнинг ўз маъсулиятини чуқур ҳис этиши аҳоли муаммолари ҳал бўлиши ва турмуш шароити яхшиланишига хизмат қилади.\nСир эмаски, илгари ўз ҳудудидан сайланган депутатни одамлар йиллаб кўрмас эди. Мамлакатимизда сўнгги йилларда амалга оширилаётган ислоҳотлар самарасида депутатларнинг ҳам фаоллиги ошди.\nЎзбекистон «Адолат» социал-демократик партиясидан сайланган Қорақалпоғистон Республикаси Жўқорғи Кенгеси депутати Ўрингул Аллабергенова, “Шўрахон” овул фуқаролар йиғини мутахассиси Замира Турамуратова ва профилактика инспектори Турсунбой Қодировнинг фаоллиги туфайли битта оила ажрашишдан сақлаб қолинди.\nЖиноят ишлари бўйича Тўрткўл тумани судида бўлиб ўтган навбатдаги суд жараёнида ҳар кунги нотинчлик туфайли фуқаро Х.Н.нинг шикоят аризасига кўра турмуш ўртоғи ҳуқуқбузар В.Н.га нисбатан маъмурий иш кўриб чиқилди.\nСуд жараёнида депутат ва соҳа мутахассислари билдирган фикр-мулоҳазалар, улар томонидан олиб борилган тушунтириш ишлари натижасида ушбу оилани сақлаб қолишнинг барча чоралари кўрилди. Кундалик ҳаётдаги етишмовчилик, арзимас низо туфайли кўплаб оилаларнинг бузилиб кетаётганлиги, оиланинг муқаддаслиги, уни тиклаш нечоғли машаққат эканлиги батафсил тушунтирилганлиги сабабли эр-хотин яраштирилди. Энг асосийси, икки нафар фарзанднинг етим бўлишининг олди олинди. Суд иши инсонпарварлик, қонуний ва адолатли кўриб чиқилди.\nОила жамиятнинг асоси ҳисобланади. У мустаҳкам бўлса, жамият, мамлакат ҳам мустаҳкам ва барқарор бўлади. Шундай экан, оилани сақлаб қолиш маҳалла фаоллари, нуронийлар, депутатлар, шунингдек, ҳар биримизнинг бурчимиз бўлиши керак.


Аҳмадийнажод ëлғончиликда айбланмоқда\nСобиқ президент Рафсанжоний иқтидордаги президентдан ўз шаънига билдирган айбловларни қайтиб олишни талаб қилмоқда.\nЭронда нуфузи баланд бўлган собиқ президент Акбар Ҳошимий Рафсанжоний Эрон Олий раҳнамоси оятуллоҳ Ҳаманаийга очиқ хат йўллаб¸ ислоҳотчи номзод Мир Ҳусайн Мусавий билан теледебат чоғида президент Аҳмадийнажод рақибига тиркаган айбловларга норозилик билдирди.\nЭроннинг собиқ президенти Акбар Ҳошимий Рафсанжоний назм оҳангида битган очиқ мактубида олий раҳнамо оятуллоҳ Ҳаманаийни президент Маҳмуд Аҳмадийнажод ўз рақибига юклаган айблов ёққан оловни ўчиришга чақирди.\nЭрондаги нуфузли шахслардан бири саналган Рафсанжонийнинг бу мактуби президент Аҳмадийнажод 4 июн куни ўтказилган теледебат чоғида ўз рақиби Мир Ҳусайн Мусавийга айбловлар ёғдирганидан сўнг пайдо бўлди.\nАҳмадийнажот Мусавийни коррупциялашган амалдорлар, жумладан, Рафсанжонийга таянганликда айблаган эди.\n- Ҳошимий Рафсанжонийнинг ўғиллари мамлакатда нима иш қилиб юрипти? Менинг вазирларимдан бири улар лавозимда экани пайтда миллиардер бўлди, кўчмас мулклар олди.\nМенда ундан мусодара қилинган ерлар рўйхати бор: 40 гектар, 50, 100 гектар. Қонунсизлик ҳозир сизни қўллаб турган баъзи жанобларнинг ўғиллари ишларида ҳам мавжуд.\nПарламентнинг собиқ раиси Натеҳ Нурийнинг ўғли қандай қилиб миллиардер бўлди? Натеҳнинг ўзи қандай яшаяпти? Булар сизнинг қувватловчиларингиз бўлади, деди Аҳмадийнажод 4 июн куни ўз рақибига қарата.\n2005 йилги сайлов чоғида ғалабани Аҳмадийнажодга бой берган Рафсанжоний шундай айбловлар янграган теледебатдан сўнг бир расмий тадбирда президент билан учрашгани ва бу айбловларни қайтариб олишни талаб қилганини айтмоқда.\nАйни пайтда у давлат телевидениеси раҳбариятидан ўзи учун эфир берилиши ва Аҳмадийнажодга жавоб қайтариш имкони берилишини сўраган. Ҳаманаийга ёзган очиқ мактубида у ҳар икки талаби рад этилганига норозилик билдирган.\nТеҳрондаги сиёсий тадқиқотлар маркази профессори Садеҳ Зебоқалам Рафсанжонийнинг очиқ мактуби Эроннинг иқтидордаги тузумига жиддий шикаст етказиши мумкин бўлган хавотирларнинг ўринли экани ифодасидир, деб ҳисоблайди.\n- У оятуллоҳ Ҳаманаийни аслида биз ҳаммамиз кесилган новдада ўтирганимиздан огоҳлантирмоқда, дейди теҳронлик сиёсий таҳлилчи.\nҲошимий Рафсанжоний ўз мактубида “мамлакат ичкариси ва ташқарисидаги 10 миллионлаб одам Аҳмадийнажод қандай қилиб алдаётгани ва шариатга, қонун, аҳлоққа зид гапираётганини кўриб турибди”, деб ёзади.\nАйни пайтда у имкон қадар холис, шаффоф, адолатли сайлов ўтказиш заруратини таъкидлаб, бу мамлакатни хавфдан сақлашнинг йўли эканидан огоҳлантиради.\nПарижлик сиёсий таҳлилчи Ҳусайн Бастоний бу очиқ мактуб айни вақтда 12 июн куни бўладиган сайловнинг адолатли бўлишига билдирилаётган шубҳалар ифодаси ҳамдир, деб ҳисоблайди.\n- Рафсанжоний ўз қарашлари жамоат томонидан қувватланиши ва матбуотда кенг ёритилишига ишончи комил бўлгани учун ҳам шу мактубни ёзган, табиий, дейди парижлик таҳлилчи.\nБиргина ярим расмий “Меҳр” ахборот агентлигида тўлиқ чоп этилган бу мактуб оятуллоҳ Ҳаманаийни жуда қийин аҳволга солди. Шу боис¸ аксар таҳлилчилар оятуллоҳ бу мактубга тез орада муносабат билдирмаса керак, деган фикрда.\nЭрон Ислом республикасида сўнгги сўз айтиш ҳаққига эга бўлган олий раҳнамо шу кунга қадар президентликка номзодини илгари сураётган тўрт номзоддан бирортасини очиқ қувватлаб гапиргани йўқ. Аммо, унинг баъзи шарҳлари, гўёки, амалдаги президент Аҳмайдийнажодни қувватлаб айтилгандек баҳоланган эди.


12-05-2016 | 13:17\nZAMIN.UZ / Жамият / 12 Май 2016 года621\nАмерикалик математиклар смартфондаги дастур ёрдамида дунёнинг 100та мамлакатидан мингга яқин инсонларнинг уйқу борасидаги маълумотларини ўрганиб чиқишди. Бу ҳақда "Kun.uz" хабар берди.Маълум бўлишича, энг «уйқучи» мамлакат Нидерландия бўлиб, у ерда, асосан, аёллар эркакларга нисбатан кўпроқ ухлашар экан. Мичиган университетининг математиклари Даниэль Форжер ва Оливия Вальх икки йил муқаддам сайёҳларга жетлаг (вақт минтақасининг ўзгариш хасталиги)га қарши курашишда ёрдам берувчи Entrain дастурини ишга туширишди. Кейинчалик мазкур дастур орқали математиклар дунё бўйлаб минглаб инсонларнинг кун тартиби тўғрисидаги маълумотларни тўплашди.Тадқиқотчилар вақтни кўпроқ уйқуга сарфлаш кўп ҳолларда ярим тунгача ишлаш зарурияти ёки дўстлар даврасида кечани ўтказиш каби ижтимоий сабабларга боғлиқ, деган хулосага келишди. Уйғониш эса инсоннинг индивидуаль биоритмларига боғлиқ экан. Шу сабабли, баъзан киши кечгача уйғоқ юриб, тонгда мириқиб дам оламан, деган ҳаёлга алданиб қолади. Шунингдек, олимлар аёллар эркакларга нисбатан ўртача ҳисобда 30 дақиқага кўпроқ ухлашини аниқлашди. Ўрта ёшдаги эркаклар энг кам ухлашар экан — уларнинг ухлаш давомийлиги суткасига етти-саккиз соатли одатий уйқудан камроқ даражани кўрсатди. Энг «уйқучи» мамлакат Нидерландия бўлиб, мамлакат аҳолиси ўртача 8 соат 12 дақиқа ухлашар экан. Улар уйқуга деярли 7 соат 24 дақиқа вақт ажратувчи Япония ва Сингапурликлардан 45 дақиқа кўпроқ дам олишлари маълум бўлди. Оливия Вальх қайд этишича, кўп ҳолларда инсонлар дам олиш тушунчасини тўғри англамай туриб, олти соатли уйқу билан ҳам яшаш мумкин, деб ҳисоблашади. Олимларнинг айтишича, уйқусизлик ҳолатидан бир неча кун ўтгач, карахт юрган кишини мастликнинг енгил даражаси билан таққослаш мумкин. «Энг аянчлиси, одамлар уйқусираган ҳолда кундаликдаги ўз вазифаларини уддалай оламан, деб ўйлашади. Аслида эса бу каби вазиятларда инсон репродуктив саломатлиги кескин даражада ёмонлашади, киши эса буни сезмайди», — дея огоҳлантирди Оливия Вальх.\nЎқишни тавсия қиламиз 12 ёшли америкалик қиз адашиб ярим марафонни югуриб ўтди\n23:18 / 27-04-2016


“Ўзбек қамоқхонасида соғлиғимни йўқотдим”\n16 октябр 2021, Тошкент вақти: 22:25\nТошкент ва Душанбе алоқалари йилдан-йилга совиб бораётгани ортидан оддий халқ Ўзбекистон билан Тожикистон чегара-ўтказиш пунктларида ўтиш-қайтиш тобора қийинлашаётганидан, расмийлар уларга баъзан ўта адолатсиз муносабатда бўлаётганидан шикоят қилмоқда.\nТожикистонлик Бахтиёр (исми ўзгартирилган – таҳр.) бундан бир неча йил аввал тошкентлик қизга уйланган. Ундан бир қиз ва бир ўғли бор.\nСўнгги марта 2005 йилда Ўзбекистон пойтахтидан Россияга меҳнат муҳожирлигига кетган Бахтиёр шу йил ёзида Тошкентдаги уйига қайтиб тўрт ой яшагач, Тожикистондаги яқинларидан хабар олиш мақсадида Сариосиёга боради.\n- Россиядан келишда Қорақалпоғистонда паспортимга муҳр бостириб, Тошкентга кирганман. Тўрт ой Тошкентда яшаганимдан кейин бу ёққа ўтишим керак эди. Чегарада ушлаб, бир қоғоз бериб, “шу қоғозга қўл қўйсанг, ўтказиб юборамиз”, дейишди, ўқимасдан қўл қўйдим. Лекин мени ўтказиб юбориш ўрнига Термизга топшириб юборишди. Кейин ўша қўл қўйганим қоғозни судда ўқидим. У ерда чегарани бузиб ўтганим ва бунга икки киши гувоҳ экани ёзилган. Судядан: “Бу ёлғон, қани ўша гувоҳлар?” деб сўрадим. Судя: “Мен гувоҳга эмас, қоғозга ишонаман”, деди ва мени бир йилга қамаб юборди, - дея ҳикоясини бошлайди Бахтиёр.\nСуҳбатдошимиз судда судя, прокурор ва ўзидан бошқа ҳеч ким бўлмаганини ва ҳакамлар унинг тақдирини ўзлари истаганича адолатсиз ҳал қилганидан куйинди.\nҲукм ўқилгандан кейин Бахтиёр Термиз шаҳар қамоқхонасида жазо муҳлатини ўтай бошлайди.\n- Термиз турмасида беш ою ўн кун ўтирдим. Далада ишладик, нўхат тердик. Кейинчалик ғишт заводига юборишди. У ерда эртаю кеч тиним йўқ эди, - дея эсга олади ўша оғир кунларини Бахтиёр.\nСуҳбатдошимиз қамоқхонада қийноққа солинмаганини, аммо бошқа маҳбусларга нисбатан қийноқлар қўлланилгани гувоҳи бўлганини айтади.\n- Биттаси наркотик билан тушган эди, ўшани уриб. оёғини синдиришганди. Қўлларини орқасига боғлаб, потолокдан полга ташлаб юборишган. Ичи эзилиб, бир оёғи ҳам синганди. Мен қамоқдан чиқаётган куним ҳам у қўлтаёқда юрган эди, - дейди Бахтиёр.\nЁшликдан иккинчи гуруҳ ногирони бўлган Бахтиёр қамоқхонадаги шароит саломатлигининг янада ёмонлашишига сабаб бўлганини айтди.\n- Ўзим опреация бўлганман. Ингичка ичагим ёрилган, оёғим синган. Шунга қарамай, мажбур ишлатишди. Хусусан, ғишт заводида ишлаганим саломатлигимни яна ҳам ёмонлаштирди. Иссиқ ғишт ортасиз, хумдондан пишган ғиштларни оласиз. Оёқларингиз таги ёниб кетгудек иссиқ ҳароратда ишлайсиз, устидан совуқ сув ичасиз. Ҳозир ичим оғрийди, оёғим оғрийди, - дер экан Бахтиёр боз устига ярим йилдан кўпроқ бола-чақасини кўра олмаётганидан асаб касалига ҳам дучор бўлганини гапирди.\nТермиз шаҳар суди ҳукми билан 1 йилга озодликдан маҳрум этилган қаҳрамонимиз шу йил августида Ўзбекистон мустақиллигининг 19 йиллиги муносабати билан эълон қилинган амнистия туфайли хорижлик фуқаро бўлгани учун озодликка чиқарилган.\nБахтиёр паспортида кириш визаси борлигига қарамай, ҳеч бир айбсиз қамалишига Ўзбекистон ва Тожикистон ҳукумат расмийлари ўртасидаги адоват сабаб, деб билади.\nУнинг айтишича, Ўзбекистон қамоқхоналарида ҳам, вақтинча сақлаш ҳибсхоналарида ҳам тожикистонлик фуқаролар кўп экан.\nБахтиёр улар ҳам ўзи сингари расмийлар адовати қурбони бўлганига шубҳа қилмаслигини айтади.\n- Милиционерлари оч. Қаерга борсангиз, “пул”, дейди. Мен келишимда ишлаганим учун 60 минг сўм ойлик беришди. Шунинг ярмидан кўпини милиционерлар олиб қўйишди, “бензин учун” деб. Кейин кўпинча “тожикистонликсан”, деб ажратишади, ёқтиришмайди бизни улар, - дейди Бахтиёр Ўзбекистон қамоқхоналарида бошдан кечирганларини гапирар экан.\nҲозир Тожикистоннинг Рудакий туманида ўз яқинлари даврасида яшаётган Бахтиёр бундан буён Ўзбекистонга боришга юраги бетламаётганини айтди.\nАйни пайтда у Тошкентда қолган турмуш ўртоғи ва фарзандлари билан тез кунларда юз кўришиши орзусидан ҳам воз кечгани йўқ.


Ўзбекистон Республикасида Давлат ёнғин хавфсизлиги хизматини ташкил этиш ва ривожлантириш\nИслом дини Ўрта Осиёга кириб келгунга қадар одамлар Зардуштий динига, яъни унинг асоси бўлмиш оловга сиғинганликлари тарихдан маълум. Қадимда Ўрта Осиёдаги эл-элатлар учун олов бемисл куч-қудратга эга бўлган ва барча маросимлар унинг атрофида ўтказилиб келинган. Улар олов ҳаммасига қодир ва унинг олдида барча нарса ожиз, борлиқдаги воқеа-ҳодисалар у билан боғлиқ деб ўйлашган. Инсон ақлу идроки, тафаккури олов олдида ожиз бўлганлиги боис ҳам унга қарши ҳеч ким чора кўролмаган. Даврлар ўтиши ва одамларнинг борлиққа онгли муносабатда шаклланиши вужудга кела бошлаши билан оловга нисбатан муносабатлар ҳам ўзгара бошлади. Бу муносабатлар айниқса, Ўрта Осиёда Ислом дини жорий этила бошланган даврларда кескин ўзгарди. Оловда ҳеч қандай илоҳий қудрат йўқлигини билган кишилик жамияти унга сиғинишдан қолиб, рўзғор ишларида фойдалана бошладилар. Афсуски, вақти келиб одамзот оловдан ёвуз мақсадларда ҳам фойдалана бошлади. Олов ёвуз ниятли кишиларнинг ҳимоя воситасигина эмас, ҳужум қилиш, ўлдириш воситаси ҳам бўлган. Бунга тарих шоҳидлик беради.\nXII аср охирлари XIII аср бошларида дунёни забт этиш мақсадларида улкан қўшин тузиб, барча мамлакатлар, халқлар қатори Ўрта Осиёга бостириб кирган Чингизхон шаҳарлару қишлоқлар, қалъаларга ҳужум пайтида оловли пайконлардан кенг фойдаланган, босиб олинган жойларга ўт қўйдириб, аҳолисини қиличдан ўтказишга буйруқ берган. Унинг қўп сонли тиш-тирноғигача қуролланган қўшини 1220 йилнинг баҳорида Бухоро шаҳри устига юриш қилиб, уни 12 кеча-ю кундуз қамал қилган, ёндириб, кулини кўкка совурган, шаҳар мудофаачиларини эса аёвсиз қиличдан ўтказган. Тирик қолганларини эса пешанасига қуллик тамғасини босиб, олис юртларга олиб кетган. Кўҳна Самарқанд шаҳрини эгаллаш учун олиб борилган жангларда ҳам олов Чингизхон ва унинг ёвуз қўшинлари учун катта куч воситаси бўлиб хизмат қилган. Бундай босқинчилик юришлари ҳақида ўз даврида муаррихлар тарихий маълумотлар қолдирганлар.\nУлар орасида генерал Черняев қўмондонлигидаги чор қўшинларининг 1865 йилнинг апрель ойида Тошкент устига юриш қилганлиги ҳақидаги маълумотлар ҳам борки, бу ҳақда тўхталиб ўтиш лозим бўлади.\n1865 йилнинг 28 апрелида Черняев Чирчиқ дарёси яқинидаги Ниёзбек қалъасини жанг билан эгаллаб олди ва Тошкентни сув билан таъминлаб турган Анҳорни Чирчиқ дарёсига бурдириб юборди. Натижада шаҳар аҳолиси сувсиз ва озиқ-овқатсиз қолди. Шунда ҳам шаҳар мудофаачилари душманга таслим бўлмади. Улар истилочиларга қарши мардонавор жанг қилдилар. Уларга Қўқондан ёрдамга келган Алимқул бошлиқ қўшин мадад берди. Афсуски, замонавий узоққа отувчи тўплар ва найзали милтиқлар билан қуролланган ҳамда босқинчилик юришларида катта тажриба орттирган чор аскарлари шаҳарга тўхтовсиз ўт очиб, қамиш бостирмали уйлар, айвонлар, чойхоналару маҳаллаларни ёндириб юбора бошлашди. Бир тарафдан сувсизлик ва очлик, иккинчи томондан душман отган снарядлардан аланга кўтарилиб, мудофаачилар кучларини қирқа бошлади. 17 июнда Черняев аскарлари шаҳарга бостириб кириб, мудофаачиларни қиличдан ўтказа бошлади. Ўша жанглар пайтида хонадонларда, саройлар ва бозорларда кўтарилган ёнғин аҳолига катта кулфатлар келтирган. Черняев эса Тошкентни забт этганлиги учун оқ подшо томонидан мукофотланган.\nТошкент босиб олингач, 1865 йилда Туркистон вилояти Оренбург генерал-губернаторлигига қўшиб олинган. 1867 йилда эса мустақил Туркистон генерал-губернаторлиги ташкил топди ва унга генерал К.П.Кауфман губернатор этиб тайинланди. Чор Россиясининг Туркистонга мустамлакачилик сиёсати бошланган эди.\nШубҳасиз, ўша даврларда Чор Россиясининг мустамлакачилик сиёсати замирида Ўрта Осиё, жумладан, Туркистон заминидаги моддий бойликларга эгалик қилиш, бу ерда хом ашё базаси яратиб, уни ўз саноат корхоналарига ташиб олиб кетишдек мақсадлар ётарди. Бу мақсадларни амалга ошириш учун эса Чор ҳукумати маблағни аямаган. Туркистоннинг қимматбаҳо бойликларини ташиб олиб кетиш сиёсатини ҳатто Россиянинг зиёлилари ҳам тан олишган. Жумладан, рус ёзувчиси Салтиков-Щедрин ўзининг "Жаноб Тошкентликлар" романида рус капиталистларининг Туркистон аҳлига тегишли мол-мулкларни зўравонлик йўли билан талаб, олиб кета бошлашганлигини ошкора баён этган эди. Турон замин аҳолиси, унга тегишли моддий-маънавий бойликларни ёнғинлардан асраш эса генерал-губернаторлик, унинг тобелигидаги уездлар, волостлар бошлиқлари иш фаолиятининг бирор тармоғида учрамайди.\nЧор ҳукумати босиб олинган музофотларда, жумладан, Туркистон (ҳозирги Ўзбекистон) ҳудудларида ёнғинга қарши жамиятлар ёки ўт ўчирувчилар гуруҳларини ташкил этилишидан хавфсирар, уларга маблағ ажратишни давлат учун ортиқча харажат, деб ҳисобларди. Қолаверса, Туркистон аҳолисини, ер-мулкларни ёнғинлардан муҳофаза этишни Чоризм ўз зиммасига олишни истамасди. Янада аниқроқ таъриф шуки, Туркистоннинг унумдор ерларидан олинадиган қишлоқ хўжалик маҳсулотлари - пахта, ғалла, боғ экинлари ҳосилларини, айниқса, ер ости қазилма бойликларини, олтин ва кумуш каби қимматбаҳо маъданларни Россияга ташиб олиб кетилиши биринчи галдаги ва асосий вазифа ҳисобланарди. Шу мақсадларда Туркистон генерал-губернаторлигига муайян топшириқ ва кўрсатмалар берилганди. Қолаверса, 1867 йилда Россия ҳарбий вазири Д.Милютин ва подшоҳ маслаҳатчиси В.Гирс томонидан "Туркистон ўлкасини бошқариш тартиби" ҳақида қонун лойиҳаси ишлаб чиқилиб, Россия Вазирлар Кенгашида тасдиқланганди. Ушбу қонун пайсалга солинмай амалда жорий этилди. Қонунга кўра, Туркистон генерал-губернаторлиги Кенгаши ва тўрт бўлимдан иборат Маҳкама тузилди. Туркистон генерал-губернаторлигининг маъмурий маркази Тошкент шаҳрида ўша кезларда сал кам юз минг нафарга яқин аҳоли яшар, ҳудудда 270 та маҳалла, 310 та масжид, 17 та мадраса, 11 та ҳаммом, 15 та дўконли сарой ва иншоотлар бор эди. Маҳаллий аҳоли асосан ҳунармандчилик, савдо-сотиқ ҳамда боғдорчилик билан шуғулланган. Шаҳарнинг 12 дарвозасидан савдо карвонлари Тошкентга, унинг асосий савдо маркази бўлган Чорсуга (ҳозирги "Эски Жува" деҳқон бозори ўрни) кириб келган. Савдо карвонларидан олинган бож ва солиқлар маҳаллий хокимлик орқали Чор Россияси ғазнасига бориб тушган. Туркистоннинг унумдор серсув ерларида кенг пахтазорлар барпо қилиш ва пахта хом ашёсини ташиб олиб кетиш Чор ҳукуматининг бу ўлкага бўлган иқтисодий сиёсатининг ўзагини ташкил этган. Аҳолининг турмуш даражасини ошириш, ўлкада маданият, илм-фанни ривожлантириш ва иқтисодий юксалиш учун шарт-шароитлар яратиб бериш ҳақида ўйлаш Чоризм учун ёт тушунчалар бўлгани каби, мавжуд бино ва иншоотлар ҳамда турар жойларни ёнғин офатларидан муҳофаза этиш Чор маъмурияти сиёсатига ёт эди. Аммо, ҳар қандай сиёсат ёнғин офати олдида ожиз ва шу сабабли ҳар қандай давлат ва унинг бошқарув идоралари ёнғинларни олдини олиш ва содир бўлган ёнғинни бартараф этиш ишига узоқ вақт лоқайд қараб туролмайди. Чунки, ўз иқтисодий омиллари, моддий бойликларини асрашни истаган давлат охир-оқибатда ёнғинларга қарши курашга мажбур бўлади. Туркистонда, унинг маъмурий маркази Тошкентда ҳам ўт ўчириш жамоа (команда)ларининг вужудга келиши ўлкада содир бўлиб турган ёнғинлар туфайли, бу масалага эса Чоризмнинг Туркистондаги маъмурлари жиддий қарашга мажбур бўлганлар. Масалан, 1868 йилнинг 11-16 октябрларида Тошкентнинг "Қашқар" ва "Кўкча" маҳаллаларида, 1893 йил май ойида "Зангиота" маҳалласи ҳамда Бешёғоч даҳасида, 1879 йилнинг августида Самарқанддаги 7-қоровуллик саройида ёнғин содир бўлиб, уни ўчиришнинг иложи бўлмаган. Бундан маҳаллий аҳоли жабр тортган. 1902 йилда Тошкентда содир бўлган ёнғинлардан Чор ҳукумати 300 минг рубль моддий зарар кўрди. Қаерда ёки кимнинг хонадони, ё бино-иншоотда содир бўлганлигидан қатъий назар, ўт ўчирувчилар жамоалари бўлмаганлиги сабабли ёнғинлар маҳаллий ҳукуматни ташвишга келтирмай қолмади. Чор амалдорлари ўз тасарруфларидаги ерларда ёнғинлар содир бўлишига бефарқ қараб туролмаслиги аён бўлиб қолганди. Чунки, ёнғин уларни текин даромаддан маҳрум этиши мумкин эди. Шунга кўра, Туркистон генерал-губернаторлиги рухсати билан 1897 йилда Тошкентда руслардан иборат илк кўнгилли "Озод ўт ўчириш жамияти" ташкил этилган. Унинг Низоми Тошкент шаҳар Думасида бир неча марта кўриб чиқилиб, 1897 йил\n15 майда қабул қилинган. 81 банддан иборат бу Низомда жамиятнинг мақсад ва вазифалари, ҳуқуқ ҳамда мажбуриятлари белгилаб берилган. Жамиятни молиялаштириш аъзоларнинг ойлик бадаллари ҳисобидан бўлган. Аммо у ёнғинларни бартараф этишда етарлича самара бермаганлиги, Туркистонда ёнғиндан сақлаш хизматининг такомиллашишига таъсир кўрсата олмаганлиги туфайли 1908 йилда маъмурлар томонидан тарқатиб юборилганди.\nМахсус ўт ўчирувчилар жамоалари ташкил этилишининг ўзига хос сабабларидан яна бири ўлкада пахта саноатини кучайтириш, заводлар, уларни маблағ билан таъминловчи банкларни ташкил этишга эътибор кўчайганлиги, бундан Чор ҳукумати манфаатдорлиги ошганлигидир. Туркистонни пахта конига айлантириш ва пахта хом ашёси билан ишловчи корхоналарни кўпайтириш ўша даврга хос бўлган муҳим сиёсатлардан биридир. Шу сабабли ҳам XIX асрнинг 80-йиллар бошидаёқ пахтанинг маҳаллий навлари ҳосили 3 миллион пудга етган, шунинг 700 минг пуди Россияга олиб кетилганлиги тарихдан маълум. 1884 йилда Каспий орти темир йўли қурилгандан кейин рус корчалонлари пахтанинг узун толали Америка навларини экишни жорий қила бошлашган. 1889 йилдан\n1916 йилгача узун толали Америка навлари экилган майдонлар 50 минг гектардан 343 минг гектарга етган. Тарихий манбааларда келтирилишича, XIX асрнинг 80-йиллари охири ва 90-йиллар бошларида ўлкада дастлабки ижарага бериладиган корхоналар вужудга келган, пул маблағини қарзга берувчи банклар, муассасалар очилган. Шубҳасиз, пахтачилик ва пахта саноатининг вужудга келиши, молия идораларининг ташкил этилиши ўз-ўзидан уларнинг узлуксиз ишлашини таъминлаш ва ёнғинлардан муҳофаза этишни ҳам талаб этарди. Бу вазифани кўнгилли ёнғин ўчирувчилар жамоалари бажара олмас, махсус молиялаштирилган ихтисослаштирилган ёнғиндан сақлаш жамоаларигина бажариши мумкин эди. Таассуфки, ана шундай ҳолатда ҳам Туркистон генерал-губернаторлиги ёнғиндан сақлаш хизматини такомиллаштириш, ёнғин ўчирувчилар жамоаларини етарлича шарт-шароитлар билан таъминлаш бўйича бирорта ҳам кўрсатма бермади ва бу масалада лоқайдлик кўрсатди. Фақат марказдан бинолар, турар жойлар, иншоотлар ва муассасаларнинг ёнғинга қарши ҳолатларини назорат этиш юзасидан юборилган унча кўп бўлмаган меъёрий ҳужжатларни қайта нашр этиш ва тарқатиш билан чегараланиб қолинган, холос.\nЧоризм даврида Туркистонда, жумладан, Тошкент шаҳрида фаолият олиб борган ўт ўчирувчилар – брандмейстерлар, деб аталиб, улар ихтиёрига сув тўлдирилган бочкали от-аравалар бериб қўйилган. Полиция маҳкамаси назоратида турган ўт ўчирувчилар жамоалари ойлик йиғилган бадаллар ҳисобидан молиялаштирилган. Аммо, Чор Россияси Европа мамлакатларига нисбатан саноати қолоқ бўлганлиги боисидан ҳам подшо ва унинг ҳукумати нафақат Туркистон ўлкаларида, ҳатто ўз ҳудудларида ҳам ўт ўчирувчилик хизмати тизимини шакллантиришда етарлича салоҳиятга эга эмасди. Модомики, дунё бўйича ёнғин хавфсизлигини таъминлаш ҳаётий бош масалалардан бирига айланиб бораётган бир даврда, яъни XIX асрнинг охирлари XX аср бошларида Туркистондагина эмас, Чор Россиясининг ўзида ҳам ёнғинга қарши кураш ишига совуққонлик кўрсатилиб келинган. Бундан кўпроқ ўша вақтларда жамиятнинг асосини ташкил этган камбағал фуқаролар азият чекишарди. Албатта, ёнғинга қарши кураш, содир бўлган ёнғинни бартараф этишнинг илк техника воситалари, уларга масъул кишилардан иборат жамоалар тарихи ҳақида узоқ фикр юритиш мумкин. Асосий мақсад, республикамиз ёнғин хавфсизлиги хизматининг олис ўтмиши ва бугунини ёритиш бўлганлиги боис ҳам тарихнинг айрим саҳифаларига яна бир карра тўхталиб ўтиш эътиборга моликдир.\nҚадимдан Ўрта Осиёда, жумладан, Туркистоннинг кўпгина шаҳарларидаги ҳар бир маҳалла гузарида кундалик истеъмол учун катта сув ҳовузлари бўлган. Масалан, Тошкентдаги мавжуд маҳаллаларнинг барчасида азалдан аҳоли қишин-ёзин ичимлик сувдан фойдаланиш мақсадида махсус ҳовузлар ташкил этилган бўлиб, улар ҳар йили баҳор ва кўз ойларида тозаланиб, назоратдан ўтказилиб турилган. (У вақтларда ҳозиргидек, истеъмол қилиш учун алоҳида ер ости сув қувурлари бўлмаганлиги табиий!) Сувга чиқинди нари турсин, бирор хас-чўп ташлаш, тупуриш ўта оғир гуноҳ ҳисобланган. Ҳовузга қўл тиқиб сув олиш шариат ва тариқатда ман этилган. Кимгаки сув керак бўлса, ҳовуздан албатта, челак ёки кўзада, у ҳам бўлмаса, товоқда олишга рухсат этилган. Сувга чиқинди ташлаганлар маҳалла жамоаси ўртасида изза қилинган, бу таъсир қилмаган ҳолда шаҳар доруғаси ёки қозиси томонидан қаттиқ жазоланган. Ҳовузда, шунингдек шаҳар ўртасидан оқиб ўтувчи Кайковуз анҳорида отлар, молларни чўмилтириш қатъиян ман этилган. Сувни муқаддас санашган ва унинг тозалиги учун ҳар бир киши ўзини жавобгар ҳисоблаган. Ҳовузларга сув олиб келувчи ариқлар ҳамиша равон ва тоза сақланган. Ариқлар ва ҳовузларнинг тозалиги, сувга тўлиб туриши учун махсус кишилар жавобгар этиб тайинланганлар. Ўша кишилар устидан эса маҳалла оқсоқоли назорат қилиб турган.\nСув ҳовузлари айни бир вақтда бирор-бир дўкон ёки хонадонда ёнғин содир бўлиб қолганда уни ўчиришда асосий манбаа саналган. Ўт тушганда одамлар ҳовузлардан сув ташиганлар ва ёнғинни ўчирганлар. Бу бир ўзига хос тарих ва унинг замирида одамлар тақдирини, ҳаётини кўриш мумкин.\nКўпгина соҳа ходимлари Ёнғин хавфсизлиги хизматининг ташкил этилиши тарихи асосан 1918 йилда Россия Халқ комиссарлари Совети томонидан қабул қилинган "Ёнғинга қарши курашда давлат чораларини ташкил этиш тўғрисида"ги Декрет билан боғлиқ дейишади. Ўша ҳужжат эълон қилингач, ёнғиндан сақлаш бўлими ва мазкур бўлим кенгаши ташкил этилиб, унинг зиммасига ёнғиндан сақлаш ишларини олиб бориш ва умумий раҳбарлик қилиш вазифаси юклатилган эди. Совет ҳокимиятининг дастлабки йилларида ёнғиндан сақлаш хизматини малакали мутахассислар билан мустаҳкамлашга катта эътибор берилиб, шу мақсадда 1919 йилнинг\n15 октябридаги махсус кўрсатмага кўра, касбий ва кўнгилли ёнғин ўчириш жамоаларида хизмат қилаётган кишиларни Қизил Армияга хизматга чақириш вақтинча тўхтатилган. Бундай қарорга келинишининг ўзига хос сабабларидан бири фуқаролар урушлари оқибатларида вайрон бўлган халқ хўжалигини тиклаш, ишлаб чиқариш ва қишлоқ хўжалигини йўлга қўйишдан иборат эди. Республика Давлат архивида сақланаётган ва ёнғин хавфсизлиги хизмати тарихига оид баъзи манбааларда 1917 йилда Тошкентда унча катта бўлмаган иккитагина ўт ўчириш жамоаси (команда) бўлган. Бири шаҳарнинг Эски шаҳар қисмида, собиқ "Спартак" ўйингоҳи, ҳозирги Эски Жува деҳқон бозори орқа тарафида бўлган ва унда 11 киши хизмат қилган. Жамоа ихтиёрига 7 та от, битта арава, учта ёғоч бочка ва бошқа аҳамиятга эга бўлмаган анжомлар ажратилган. Иккинчи жамоа эса шаҳарнинг янги қисмида, Гогол кўчасида бўлиб, унинг аъзолари 40 кишидан иборат бўлган. Бу жамоа хўжалигига 16 та от берилган. 1921 йилда эса Туркистон Республикаси Халқ комиссарлари Советининг "Ўт ўчирувчилар командалари шахсий таркибини Қизил Армия орти озиқ-овқатлари билан таъминлашга ўтказиш тўғрисида" қарори қабул қилинган. Ҳудди шу йили Тошкентда ўт ўчирувчи техникларни тайёрлаш курслари ташкил этила бошланган. Республиканинг кўпгина шаҳарлари ва қишлоқларида озод ўт ўчирувчилар жамоалари ташкил этилиб, ўлкада ёнғиндан сақлашни мустаҳкамлаш мақсадларида бирмунча имтиёзлар берилган. Ҳудди ўша йили Туркистон Республикаси Ички ишлар Халқ комиссарлигида ёнғиндан сақлаш бўлими коммунал бўлимга айлантирилган. Бу бўлим зиммасига аҳоли уй-жойларини яхшилаш масалалари билан бир қаторда, ёнғинни ўчириш иши ҳам юклатилган. Шаҳарда коммунал хўжаликни юритиш жараёнида ёнғиндан сақлаш ишини ташкил этиш ва бу тизимдаги жамоалар фаолиятини ташкил этиш ниҳоятда қийин кечганлигини ўша вақтлардаги архив ҳужжатларидан билиб олиш мумкин. 1921 йилнинг 19 мартида Республика Халқ комиссарлари Советида Туркистонда ёнғиндан сақлаш ишининг ёмон ташкил этилаётганлиги ва коммунал бўлим қониқарсиз йўлга қўйилганлиги тўғрисидаги масала муҳокама этилган ҳамда ёнғиндан сақлаш иши кескин танқид қилинганлиги ҳам бежиз эмасди. Мазкур ҳукумат мажлисида ёнғиндан сақлаш ишини самарали йўлга қўйиш ва уни керакли анжомлар билан таъминлаш, махсус ёнғин ўчирувчилар дружиналари ташкил этиш масалалари муҳокама этилганди. Ёнғиндан сақлаш бўлимига керакли транспорт воситалари ва анжомлар етишмас, малакали мутахассислар деярли йўқ эди ҳисоб. Дастлабки ўт ўчирувчиларни тайёрлаш курсларининг ташкил этилиши ва унда ёшларнинг махсус ўқитилиши вақти келиб ёнғиндан сақлаш бўлимининг ривожида муҳим ўрин тутди. Бунда энг эътиборли жиҳат шундаки, ёнғиндан сақлаш ишининг ривожида халқнинг ёрдами катта бўлди. Маҳаллий кишилардан иборат озод ўт ўчирувчилар жамиятларининг ташкил этилиши ва уларнинг ёнғинларни ўчиришдаги фаол хизматлари Туркистон Республикаси Ички ишлар Халқ комиссарлиги Ёнғиндан сақлаш бўлими ривожида катта роль ўйнади. Маҳаллий кишиларнинг ёнғинларни олдини олиш ва ёнғинга олиб келувчи ҳолатларга қарши курашдаги хизматлари тарихнинг алоҳида саҳифасига айланди. 1922 йилнинг 22 ноябрида озод ўт ўчирувчилар жамиятларининг Низоми ишлаб чиқилиб, қабул қилинганлиги ҳам бежиз эмас. Чунки, ҳудудларда содир бўлиб турган ёнғинлар ҳукуматни ёнғин ўчирувчилар жамоаларини ташкил этишга мажбур қилганди. Қабул қилинган Низомга мувофиқ жойларда эркин ёнғинга қарши кураш жамиятларини ташкил этиш ва улар фаолиятини кучайтириб, ёнғинларни олдини олишга қаратилган барча тадбирий чораларни қўллаш халқ хўжалиги ривожида муҳим аҳамиятга эга бўлиб борди.\n1922 йилда Тошкент шаҳар Советининг қарорига кўра, Тошкентнинг Хадра майдонига яқин, собиқ Тоштрам биносида ўт ўчирувчилар депоси ташкил топган ва у 12 кишидан иборат бўлган. 1930 йилда мазкур депо собиқ "Спартак" (ҳозирги Эски Жува деҳқон бозори) стадиони ўрнидаги эски бинода иш олиб борган. Депо бу ерда 1932 йилгача бўлган ва унга Акбарбеков (исми номаълум) раҳбарлик қилган. Депо ихтиёрида 2 та от ва сув тўлдирилган бочка ўрнатилган арава бўлган. 1932 йилда командага илк марта ГАЗ-АА русумли битта ўт ўчириш автомашинаси келтирилган. Бундай машина йил охирида 2 та бўлган. Команда ўша йилларда Тошкент шаҳар ижроия қўмитаси қарамоғида бўлиб, 1936 йилда Республика Ички ишлар Халқ комиссарлиги (НКВД) тасарруфига ўтказилган. Ўша йили ўт ўчирувчилар жамоаси 5-ихтисослаштирилган ҳарбийлаштирилган ўт ўчириш қисмига айлантирилиб, у Эски шаҳарнинг Сағбон кўчасидаги масжид биносига жойлаштирилган. Унга Ибрагимов (исми номаълум) раҳбарлик қилган. 5-ихтисослаштирилган ҳарбийлаштирилган ўт ўчириш қисми\n(5-ИҲУУҚ) шахсий таркиби учун ўша йилларда ҳеч қандай шароит бўлмаган. Жамоа кўчаларда кун кўрган. Ўзининг биноси бўлмаган.\n1939 йилда А.С.Ишанов, 1939-41 йилларда Хасанов (исми номаълум),\n1941-44 йилларда Абдуллаев (исми номаълум), 1944-56 йилларда Акбаров (исми номаълум) командага раҳбарлик қилишган. 1956 йилга келиб қисм тўла ҳарбийлаштирилди ва унга инспекция ҳам қўшиб берилган. Бу инспекция Халқ хўжалиги масканлари ва аҳоли хонадонларида ёнғинларни олдини олиш ишлари билан шуғулланган. 5-ИҲУУҚга 1956 йилга келиб ПМГ-1, ПМГ-5, ПМГ-6, ЗЗС ёнғин ўчириш автоуловлари олиб келинган. Ички хизмат капитани Г.И.Тарантин қисм бошлиғи этиб тайинланган.\n1957 йилда қисмга ЗИС-150 шассисидаги битта ПМЗ-17 автоулови берилган. Янги ёнғин ўчириш автомашинаси келтирилиши туфайли\n786 кишилик шахсий таркиб сони қисқартирилиб, командада 74 киши қолдирилган. 1957 йил декабрь ойида қисмга ички хизмат капитани А.Бекбулатов раҳбар этиб тайинланган. 1958 йилда эса ички хизмат майори Ҳ.Рахмонов раҳбарлик қилган.\nСобиқ Октябрь, ҳозирги Шайхонтохур тумани Тошкентнинг Эски шаҳар қисмида биринчилардан ташкил топган ҳудуди бўлиб, ундаги барча давлат хўжалик ва идоралари, ташкилотлари ҳамда аҳоли хонадонларини ёнғинлардан муҳофаза этиш вазифаси мустақил ўт ўчириш қисми (бу вақтга келиб 5-ИҲУУҚ шундай номлана бошлаган) зиммасига юклатилган. Қисм Эски шаҳарнинг бозор ҳудудида, Сағбон кўчасидаги эски бинода иш кўрган. 1966 йилда кучли зилзила рўй бериб, мазкур бино бузилиб кетгач, қисм учун Чиғатой дарвозасига олиб чиқувчи собиқ, Университет кўчасининг Матлубот тор кўчаси, ҳозирги академик Обид Содиқов кўчасидаги хонадонлар ўрнида янги икки қаватли, катта ҳовли саҳнига, бешта ёнғин ўчириш автомашинаси йўлагига эга бўлган бино қуриб берилди. Қисм 1970 йилда шу ерга кўчиб ўтди. Бу вақтга келиб собиқ Октябрь, мустақиллик йилларида асл тарихига асосланиб, Шайхонтохур тумани деб атала бошланган ҳудудда Ёнғиндан сақлаш бўлими иш кўра бошлади. Мустақиллик йилларига келиб, Шайхонтохур тумани ИИБ Ёнғин хавфсизлиги бўлими шахсий таркиби янги ёнғин ўчириш автомашиналари билан тўла таъминланди. Хизмат биноси таъмирдан чиқарилиб, шахсий таркиб малакали ёш ходимлар билан мустаҳкамланди. 2001 йил 25 июнда Республика Вазирлар Маҳкамасининг "Ўзбекистон Республикасида ёнғин хавфсизлиги тизимини такомиллаштириш тадбирлари тўғрисида"ги қарори чиққач, 5-МУУҚ негизида туман ИИБ ЁХБ 7-ҲЁХО 13-ҲЁХҚ ташкил топди ва унда штат бирликлари белгиланди. Ислоҳотлар натижасида туман ИИБ ЁХБ штат бирлигига катта ўзгартишлар киритилиб тасдиқланди ва уларга малакали ёшлар тайинланди.\nМустақиллик йилларида туман ҳар жиҳатдан камолга етди. ХХ асрнинг 40 ва 50-йилларидаги Эски шаҳар тамомила ўзгариб, туманда янгидан янги замонавий бино ва иншоотлар, ишлаб чиқариш тармоқлари. ташкилотлар ва муассасалар қад ростлади. Эндиликда туманда 17 та олий ва ўрта махсус ўқув юрти, 10 та соғлиқни сақлаш маскани, 6 та маданий дам олиш уйи, 49 та мактаб ва 42 та мактабгача таълим муассасаси, 12 та маҳалла гузари ва ўнлаб савдо-саноат тармоқлари мавжуд. Ҳар жиҳатдан обод бўлиб бораётган қадимий туман халқ хўжалиги ва унда яшовчи фуқароларнинг осойишта турмуш кечиришини таъминлашда туман ИИБ ЁХБ ходимлари етарлича шарт-шароитлар ҳамда тажрибага эга бўлди.\nҚайси давр ёки тузум бўлишидан қатъи назар ёнғинга қарши кураш, мулкни ёнғиндан муҳофаза этиш масаласи ҳаётий масала бўлганки, унга эътиборсиз қараб ўтиш ёки тарих саҳифасидан ўчириб ташлаш сира мумкин эмас. Шу нуқтаи назардан Туркистон Республикаси харитада "Ўзбекистон ССР" деб кўрсатилган 1924 йилда унинг шаҳарлари ва бошқа ҳудудларидаги барча ёнғинга қарши воситалар рўйхатга олинганлигига архив ҳужжатлари шоҳидлик беради. Ўша йилнинг маълумотларига кўра, янги Ўзбекистон ССР ҳудуди 312.394 квадрат километрдан иборат бўлган ва бу ҳудудда ўша даврда керакли анжомлар билан таъминланган 10 та ўт ўчириш жамоаси иш олиб бораётганди. Жорий этилган коммунал бўлим қошидаги ўт ўчирувчилар тайёрлаш курслари мунтазам равишда мутахассислар тайёрлаб бера бошлаганди. Тўғри, бу курслар ҳозирги кундагидек олий маълумотли ҳамда етарлича ихтисосликни эгаллаган мутахассисларни тайёрлаб бериш салоҳиятига эга бўлмаган ва шундай бўла олмасди ҳам. Бу табиий. Ўша вақтлардаги курслар бугунги олий таълимнинг илк қадамлари бўлган холос. Мажозий маънода айтилганда, курсларни тамомлаган кишилар ёнғиндан сақлаш бўлимининг дастлабки қалдирғочлари ҳисобланишган. Уларда Европа мамлакатларидагидек юқори қувватда ишлайдиган двигателли насослар, ўт ўчириш автомашиналари, махсус тирсакли нарвонлар бўлмаган, кийим-бошлар ва енгликлар эса етарлича эмасди. Моддий-техника таъминотидаги етишмовчиликларга қарамай ўт ўчирувчилар жамоаларидаги энг муҳим фазилат бу касбга фидойилик бўлган. Ана шу фидойилик туфайли Ички ишлар Халқ комиссарлиги қошидаги коммунал бўлим ўз зиммасидаги вазифани адо эта олган.\nМаълумотларга қараганда, 1924-25 йилларда Ўзбекистон аҳолисининг 85 фоизи қишлоқ хўжалиги билан шуғулланган ва Республикадаги суғориладиган ерларнинг умумий майдони 1.195 минг десятинадан иборат бўлган. 1923-24 йилларда Ўзбекистонда етиштирилган пахта хом ашёси\n10 миллион пудни (СССРнинг умумий пахта ҳосилининг 70 фоизи) ташкил этган. Республиканинг Тошкент, Фарғона, Самарқанд, Бухоро, Хоразм вилоятларида улкан миқдорда ҳўл мева, сабзавот маҳсулотлари етиштирилган. Ўзбекистон ССР ташкил топгач, давлат тасарруфидаги чорвачилик ҳам ривожлана бошлаган. Ўша йилларда республикага кириб келган саноат тармоқлари асосан енгил саноат корхоналари 185 та бўлиб, уларда 8,7 минг киши ишлаган. 39 та пахтани қабул қилиш ва қайта ишлаш, 35 та озиқ-овқат корхонаси фаолият олиб борган. Фуқаролик урушларидан кейинги давр Халқ хўжалигида тикланиш даври бўлиб, бу жараёнда ўт ўчирувчилар жамоалари фаолиятини кўчайтириш масаласи ҳукумат олдидаги муҳим вазифага айлана борди. Шунга биноан 1926 йилда давлат ёнғин назорати жорий этилди. Унга ёнғинга қарши кураш, ёнғинга қарши чоралар ишлаб чиқиш, ҳисобга олиш ва ёнғин анжомларини тақсимлаш, ўт ўчирувчилар жамоалари ва бошқа ёнғиндан сақлаш ташкилотлари ишига раҳбарлик қилиш вазифалари юклатилган. Ёнғин назоратининг ташкил этилишига олиб келган омиллардан яна бири Ўзбекистонда индустрлаштириш ишлари бошланиб, аввал 1926 йилда ҳозирги Тошкент вилояти ҳудудида Бўзсувда, кейинроқ эса Самарқанд, Бухоро, Қўқон, Термиз ва Асака шаҳарларида гидроэлектр станцияларининг ишга туширилишидир. Бу ўша давр одамлари ҳаётидаги катта янгилик эди. Чунки, СССРнинг бошқа ҳудудларида бўлгани каби Ўзбекистонда ҳам Халқ хўжалигини электрлаштириш ишлари жадал йўлга қўйилган ва бу саноатнинг ривож топишига, ўз навбатида корхона ва ташкилотларни, қишлоқ хўжалиги маҳсулотлари - пахта ва ғалла омборларини ёнғинлардан муҳофаза этувчи махсус хизмат жамоаларининг ташкил топиши ҳамда шаклланишидан дарак берарди. 1927 йилда эса давлат ёнғин назорати вазифалари ва ҳуқуқлари қонун йўли билан мустаҳкамланган.\n20-йиллар охирлари 30-йилларнинг бошларида Фарғона, Марғилон ва Бухоро шаҳарларида дастлабки ипак мато ишлаб чиқарувчи фабрикалар ишлай бошлаган. Андижонда нефть қазиб чиқарила бошланганди. Саноатнинг бундай тармоқларини от-аравали сув бочкаси билан ёнғинлардан муҳофаза этиш жисмонан мумкин бўлмай қолди. Республика саноатига айни пайтда замонавий ўт ўчириш техникалари махсус автомашиналар керак бўлиб қолганди. 1931 йилда от-аравали ўт ўчириш воситалари ўрнини техника эгаллай бошлади. Ўша йили республикага Австрия, Германия фирмалари томонидан ишлаб чиқилган дастакли ўт ўчириш автомашиналари Россия орқали олиб келинди. Бу машина "ПМЗ-1" русумли ёнғин ўчирувчи автомашина эди. (Унинг макет кўриниши Тошкент шаҳар Шайхонтохур тумани ИИБ ЁХБ қошидаги Илғор тажрибалар ва билимларни тарғиб этиш маркази ҳовлисида жойлашган). 1934 йилда эса Ўзбекистонда ёнғин-техник мактабига асос солинди. Бу мактаб йиллар ўтиши билан такомиллашиб, мамлакатга ўрта маълумотли мутахассислар тайёрлаб бера бошлади. Бу борада кейинги саҳифаларимизда батафсил фикр юритамиз.\n1934 йилга келиб Ўзбекистон бўйича ёнғин ўчирувчилар командалари сони 20 тага етганди.\nИнкор этиш мумкин эмас, 1934 йилда СССР Ички ишлар Халқ комиссарлиги ташкил этилгач, унинг таркибига ёнғиндан сақлаш бош бошқармаси киритилди ва унга Иттифоқдош республикалардаги барча ёнғиндан сақлаш бўлимлари тобе этиб қўйилди. Бир сўз билан айтганда, жойлардаги ёнғиндан сақлаш бўлимларининг фаолияти марказлашган ҳолда бошқарилиб, ёнғинлар ва уларни бартараф этишга оид барча масалалар юқори орган томонидан ҳал этила бошланди. Республикамизда ёнғиндан сақлаш тизимини янги техника ва қўшимча иш ўринлари билан таъминлаш каби йирик масалалар фақат марказ рухсати билангина амалга оширилар, маҳаллий мутахассисларни бирор лавозимга тайинлаш ёки тайинламаслик юқоридан туриб ҳал этиларди.\nЎтган асрнинг 30-йиллар воқеалари Республика ҳаётининг ажралмас қисми бўлган саноатнинг айрим тармоқлари кириб келиши ва қишлоқ хўжалигида коллективлаштириш, яъни якка хўжаликларнинг бирлаштирилиб, жамоалаштирилиши, заминдорлардан ерларни давлат йўли билан тортиб олиниб, давлат мулкига айлантирилиши каби туб ислоҳотлар билан бир қаторда ёнғин хавфсизлиги хизматининг дастлабки тизимлари бунёдга келтирилиши билан ҳам чамбарчас боғлиқдир.\nШундай қилиб, Шўролар ҳукумати томонидан эълон қилинган Халқ хўжалигини тиклашнинг биринчи беш йиллиги даврида ёнғиндан сақлаш ишига давлат миқёсидаги вазифа деб қаралиб, бу соҳада муайян ташкилий ишлар амалга оширилди.\n1933 йилнинг 1 январида Тошкент шаҳар Ёнғиндан сақлаш бўлими бошлиғи Д.И.Кузовкин томонидан қисмларда кеча-ю кундузлик навбатчиликлар тўғрисида ва ҳарбий бўлинмалардаги каби ўт ўчирувчиларга ҳам ҳарбий нишон берилиши ҳақида буйруқ чиқарилади. 1934 йилнинг октябрида 3 та ёнғин станцияси қурилиши тўғрисида қарор қабул қилинади. 1936 йилга келиб Ўзбекистонда 1924 йилга нисбатан икки марта кўп - 20 та ўт ўчириш жамоаси (команда) бор эди. 1938 йил 6 майда СССР Халқ комиссарлари Совети қабул қилган махсус қарорда бошқа республикалар қатори Ўзбекистонда ёнғин назорати ва ёнғиндан сақлашни кучайтириш, ёнғиндан сақлашни қайта ташкил этиш, шаҳарлардаги корхоналарда ишчи-хизматчилардан иборат кўнгилли ўт ўчириш дружиналарини вужудга келтириш белгилаб берилган эди. Бундан мақсад саноат тармоқларида, йирик ишлаб чиқариш корхоналарида ишловчиларнинг ёнғин хавфсизлигини таъминлашдаги иштирокини фаол йўлга қўйиш, аниқроғи меҳнат жамоалари вакилларини шу тизимга кўпроқ жалб этиш ва шу йўсинда корхоналарда ёнғинга олиб келувчи ҳолатларга барҳам бериш ва ҳар бир ишчининг жавобгарлигини кучайтириш эди. Ишлаб чиқариш жараёни қатъий назоратга олингани ҳолда корхоналар қошидаги ўт ўчириш жамоалари ҳарбийлаштирилди, ташкил этилган кўнгилли ўт ўчириш дружиналарининг фаолияти бир тизимга солиниб, раҳбарлик қилина бошланди. Бу ҳол айниқса, Иккинчи жаҳон уруши йилларида Тошкентдаги ва республикамизнинг бошқа шаҳарларидаги Россиядан кўчириб келтирилган йирик саноат корхоналарида қаттиқ назорат остида олиб борилди. Ҳарбийлаштирилган ўт ўчириш бўлинмаларининг ваколатлари кучайтирилди. Уруш йилларида Тошкентда қайта ташкил этилган ва ҳарбийлаштирилган ўт ўчириш бўлинмалари сони\n12 тага етказилди, уларнинг 6 таси Авиасозлар, Тошкент тўқимачилик комбинати, Тошкент қишлоқ хўжалиги машинасозлиги, кабель ишлаб чиқариш корхоналарида эди. Улар турли йўналишдаги 30 та ёнғин ўчириш автомобили билан таъминланганди. 1942 йилнинг 13 августидаги СССР\nХКС қарорига кўра, давлат ёнғин назоратининг ваколатлари янада кенгайтирилган. Ёнғин назорати ходимлари бу ваколатлар доирасида қишлоқ хўжалигида, айниқса, саноат корхоналарида ёнғинга олиб келувчи ҳолатларга йўл қўйган кишиларга нисбатан қаттиқ жазо чоралари қўллай олишган. Республиканинг йирик шаҳарларида фаолият олиб бораётган ҳарбий қурол-яроғлар, кийим-бошлар, озиқ-овқатлар ишлаб чиқараётган корхоналарда уруш даври бўлганлиги боис ёнғин хавфсизлигига амал қилмаган кишиларга нисбатан жазо чоралари қаттиқ бўлган. Халқ хўжалигининг барча тармоқларидаги ёнғин хавфсизлиги учун жавобгарлик 1944 йилгача В.Б.Николаев, 1944-47 йилларда эса Г.А.Антонов раҳбарлигидаги Ёнғиндан сақлаш бўлимига юклатилган ва бу бўлим ҳарбий қонун-қоидаларга мувофиқ иш олиб борган. Кишилар кеча-ю кундуз меҳнат қилишган. Кўпчилик эркаклар фронтга кетганлиги боис аёллар ҳам хизматга олинган, уларга тегишли ҳуқуқлар берилган. Урушдан кейинги тикланиш даврида, жумладан саноатда ва қурилишда, қишлоқ хўжалигининг пахтачилик ва ғаллачилик тизимларида ёнғиндан сақлаш ишларига яна махсус курсларда таълим олган йигитлар хизматга олина бошланган. Уларга бу даврга келиб янги ёнғин ўчириш автомашиналари, енгликлар, дастаклар, кийим-бошлар ҳамда хизмат бинолари ажратилиши йўлга қўйила бошланган. Хизмат тизимидаги янгиланишлар дастлаб Д.М.Матвеев 1948-52 йилларда, сўнг С.Т.Шабанов 1952-56 йилларда раҳбарлик қилган даврларда кўзга ташлана бошлади. Улар бошлаган техника таъминоти хизмат биноларини қуриш ишларини\n1956-57 йилларда Ёнғиндан сақлаш бўлимига раҳбарлик қилган Н.Р.Ҳамидов, 1957-68 йилларда В.Е.Парадалар давом эттиришди. Бу йиллардаги ёнғиндан сақлаш хизмати шубҳасиз ўзининг техника ва кийим-бошлар, ихтисослик воситалари таъминоти жиҳатидан 30-йиллардаги хизмат ҳолатидан, қолаверса, шахсий таркиб малакаси жиҳатидан катта фарқ қиларди. Айниқса, 60 ва 70-йилларда Республика ёнғиндан сақлаш бўлими ўз ўтмишдошлари касбий малакаси, техника ва бошқа воситалар билан таъминоти жиҳатдан катта ўзгаришларга эришди. Бунда 1968-78 йилларда бўлимга раҳбарлик қилган И.И.Старакожевнинг ташкилотчилиги, ташаббускорлиги ва касбий маҳорати катта аҳамиятга эга бўлди. И.И.Старакожев Республика ҳудудларида ёнғин ўчириш бўлинмалари ташкил этилиши ва уларни хизмат бинолари, ёнғин ўчириш автомашиналари, кийим-бошлар, хизматга керакли воситалар билан таъминланишига эътиборни кучайтирди. Унинг даврида ёнғин назорати ишлари касбий ихтисослик жиҳатдан юксалди, шахсий таркиб СССР ИИВ Ёнғиндан сақлаш Олий техник мактаби Тошкент факультетини тамомлаган ёш мутахассислар билан мустаҳкамлана борди.\nАгар Тошкентда 1947 йилда Республика Ички ишлар бошқармаси Ёнғиндан сақлаш бўлими, 1958 йилда шаҳарни ёнғинлардан муҳофаза этувчи ҳарбийлаштирилган Ёнғиндан сақлаш отряди, 1968 йилда Тошкент шаҳар ижроия комитети жамоат тартибини сақлаш бошқармасининг ҳарбийлаштирилган Ёнғиндан сақлаш бўлими, 1969 йилда Тошкент шаҳар ижроия комитети Ички ишлар бошқармаси Ёнғиндан сақлаш бўлими ташкил топган бўлса, 1978 йилга келиб, бу таркиб бошқарма мақомини олганди. Бошқарма мақомини олгунга қадар эса бўлим ўзоқ йўлларни босиб ўтди.\n1956 йилдан ёнғиндан сақлаш бўлимининг бир вақтнинг ўзида Республика ИИВга ҳамда Маҳаллий Халқ депутатлари Советига бўйсиндирилиши масъулият ва талабнинг янада кучайганлигидан далолат берарди. Ўша йили маҳаллий ёнғиндан сақлаш идоралари жамоат тартибини сақлаш идоралари билан умумлаштирилганди. Туманларда милиция, ёнғин назорати ва ёнғиндан сақлаш бўлимлари бир-бирларига боғлиқ бўлмаган ҳолда фаолият олиб боришарди. Бундай тартиб Ўзбекистонда 1966-68 йилларда амал қилган. Бундан ташқари ўша вақтларда жамоат тартибини сақлаш ва ёнғиндан сақлаш идоралари фаолиятини мувофиқлаштирувчи марказлашган идора бўлмаган. Ҳозирги пайтда эса, Ўзбекистон Республикаси ИИВ Ёнғин хавфсизлиги бош бошқармаси (собиқ Ёнғиндан сақлаш бўлими) ва унинг вилоятлар, шаҳар ва туманлардаги тизимлари фаолияти Ички ишлар вазирлиги, унинг жойлардаги бошқармалари томонидан мувофиқлаштирилиб борилади.\nЎша давр раҳбарлари хизматга яраша муносиб тақдирлаш катта самара беришини яхши тушунишган ва шу мақсадда собиқ Иттифоқ Олий Совети Президиуми томонидан 1957 йилда "Ёнғиндаги жасорати учун" медали таъсис этилган. 1973 йилнинг 1 январига келиб ана шу медалга Ўзбекистондан тақдирланган ёнғин ўчирувчилар сони 178 нафарга етган. Айни чоғда ёнғин назорати талабларини бажармаганлик учун жиноий жавобгарликка тортиш тўғрисида ҳам 1969 йилнинг 29 майида Ўзбекистон ССР Олий Совети Президиумининг фармони чиққан. Шуни яна таъкидлаб ўтиш лозим, ўтган асрнинг 60-йилларида мамлакат Халқ хўжалигини ёнғинлардан муҳофаза этиш ва ёнғин хавфсизлигини таъминлашга оид бир қанча меъёрий ҳужжатлар, қарорлар ва кўрсатмалар қабул қилинганлиги давлат томонидан ёнғин назорати ва ёнғиндан сақлаш тизимига нақадар катта вазифалар, масъулият юклатила борилганлигидан далолатдир. Масалан, 1964 йилнинг 3 январида Ўзбекистон ССР Министрлар Советининг ''Ёнғин хавфсизлиги қоида талабларини бузганлиги учун жаримага тортиш тўғрисида", 1967 йил 12 майда "Меҳнаткашлар депутатлари Совети ижроия комитети қошида штатсиз ёнғин инспекторлари гуруҳлари ҳақидаги Низомни тасдиқлаш тўғрисида"ги, 1968 йил 6 майда "Республика Кўнгилли ёнғин ўчирувчилар жамиятларига раҳбарлик қилишни яхшилаш


Коронавирусга қарши вакцина синови апрель ойи охирида ўтказилади - zarnews.uz\nКоронавирусга қарши вакцина синови апрель ойи охирида ўтказилади\nХитойнинг Фан технологиялари вазири ўринбосари Сюй Наньпин янги турдаги коронавирусга қарши вакцинанинг клиник синови апрель ойининг охирларида бошланишини маълум қилди, дея хабар бермоқда РИА Новости.\nХХР Соғлиқни сақлаш қўмитаси берган маълумотларга кўра, ҳозирги кунда вакцинанинг айрим турлари ҳайвонларда синовдан ўтказилмоқда.\nМутахассисларнинг таъкидлашича, вакцина воситаси устида олиб борилаётган тадқиқотлар айрим қийинчиликларга учрамоқда. Сабаби, COVID-19 мутлақо янги турдаги вирус бўлиб, тўлиқ ўрганилмаган. Вирус хусусиятларини ўрганиш, ишлаб чиқариш технологиясини жорий этиш ва сифатни назорат қилиш, бир қатор синовлар ва хавфсизлик экспертизасини ўтказиш маълум муддат талаб этади.\nЖССТ берган маълумотга кўра, уч ҳафтадан сўнг янги турдаги коронавирусга қарши дори воситаси яратиш учун ўтказилган икки нафар клиник тадқиқотларнинг натижаси маълум бўлади. Коронавирусга қарши курашиш дори воситаси бўлиши мумкин бўлган восита сифатида ОИВ (ВИЧ)га қарши восита – лопинавир ва ритонавир аралашмаси синовдан ўтказилмоқда.


Грузияда тўйдан кейин 100 киши заҳарланди\n25.06.2018 16:33 0 1229\nГрузиянинг Батуми шаҳрида тўй базмидан кейин 100 киши овқатдан заҳарланишда гумон қилиниб шифохонага ётқизилди. Бу ҳақда «Gazeta.ru» хабар берди.\nХабар беришларича, тўйга жами 400 киши таклиф этилган. Аммо тадбир ўтган ресторан маъмурияти заҳарланишга алоқадорлигини инкор этмоқда.\nАжариядаги соғлиқни сақлаш бўлими маълумотларига кўра, оммавий заҳарланиш сабаби бир неча кундан сўнг, экспертиза ўтказилгандан кейин маълум бўлади.\nМазкур воқеада жабрланганлардан бирининг айтишича, ресторанда ҳаво иссиқ бўлишига қарамасдан анча аввал дастурхон тузаш бошланган, бундан ташқари овқат ва ичимликларни сақлаш борасида ҳам эътибор сустлиги қайд этилган.\nзаҳарланиш Тўй Грузия


ЖССТ директори мамлакатимизда — silning-davosi-bor.uz\nЖССТ директори мамлакатимизда\nУ ўзбекистоннинг силга қарши курашиш борасидаги фаолиятини жаҳонга намуна сифатида эътироф этди\nЖаҳон соғлиқни сақлаш ташкилотининг Европа минтақавий бюроси директори Ханс Клюге мамлакатимизга ташрифи доирасида Республика ихтисослаштирилган фтизиатрия ва пульмонология илмий-амалий тиббиёт маркази фаолияти билан ҳам яқиндан танишиб, бу ерда беморлар учун яратилган шароитларга юқори баҳо берди.\n– Ўзим 20 йил муқаддам силга қарши курашиш лойиҳаси доирасида Қорақалпоғистон Республикасининг Мўйноқ ва Қўнғирот туманларида иш олиб борганман. Орадан 20 йил ўтди. Натижалар жуда ажойиб. Ўйлайманки, Ўзбекистоннинг бундай тажрибасини бошқа мамлакатларга ҳам намуна сифатида тавсия қилган бўлардим, – деди Ханс Клюге.\nМеҳмон Ўзбекистоннинг сил касаллигига қарши курашда эришган натижаларини эътироф этиши бежиз эмас. Давлатимиз раҳбарининг “Ихтисослаштирилган фтизиатрия ва пульмонология ёрдами кўрсатиш тизимини такомиллаштириш чора-тадбирлари тўғрисида”ги қарори ҳамда ушбу ҳужжат билан қабул қилинган “2019 – 2021 йилларда сил ва ўпканинг носпецифик касалликлари тарқалишига қарши курашиш комплекс чора-тадбирлари” дастури соҳа ривожида муҳим аҳамият касб этмоқда.\nШу ўринда таъкидлаш жоизки, мамлакатимизда сил касалликларини даволаш бўйича юқори натижалар қайд этилмоқда. Хусусан, даволаш самарадорлиги 87 фоизга етказилди. Дунёда ушбу кўрсаткич 85 фоиз эканини инобатга олсак, мазкур натижа кўлами янада яхшироқ англашилади. Яна бир эътирофли жиҳати, ЖССТ маълумотига кўра, силга қарши олиб борилган тадбирларнинг натижалари бўйича Ўзбекистон фтизиатрия хизмати Жаҳон соғлиқни сақлаш ташкилотининг Европа ҳудудига кирувчи 53 мамлакат орасида иккинчи ўринни эгаллаб, кучли учликдан ўрин олди.\nАввалги мақола: Cил касалининг 7 та эрта белгиси\nНавбатдаги мақола: Тайинланув\nБуйрак туберкулёзидан сақланиш йўллари\nЙўталмаган одамга сил касаллиги ташхиси қўйиладими…\nСил касаллиги бедаво эмас\nСилдан самарасиз даволанишни қандай тушунса бўлади?\nСил юқишидан сақланиш учун нималарга эътибор қаратиш лозим?\nЖаҳон соғлиқни сақлаш ташкилоти экспертлари: касалликнинг тарқалиши аввал кутилганидан ҳам кўра тезлашиб бормоқда\nСилни юқтирмаслик учун 10 та зарур тавсиялар


«Acer» Ўзбекистонда фаоллашмоқда: ультрабуклардан тортиб геймер...\n12.09.2018 20:03 0 115\nБугун, 12 сентябрь куни «Hyatt Regency Tashkent» меҳмонхонасида компьютер техникаси ва қурилмалари ишлаб чиқаришда жаҳон етакчиларидан бири — «Acer» компанияси матбуот анжумани ўтказди.\n«Acer Марказий Осиёда» — матбуот анжумани ана шу шиор остида ўтказилиб, компаниянинг Марказий Осиё бозорларидаги фаолиятидан тортиб, Берлинда ўтказилган «IFA 2018» халқаро кўргазмасида тақдим этилган энг сўнгги ишланмаларигача қамраб олди.\nЎзбекистонда 2018 йилда компаниянинг 83 мингдан зиёд ноутбуклари сотилиши кутиляпти, ҳисоб-китобларга кўра, 2022 йилга бориб мамлакатимизда ушбу компания ноутбуклари сотилиши 75 фоизга ўсади ёки 146 мингтага кўпаяди.\nМатбуот анжумани маълумотидан\n«Acer» компаниясининг ЕМЕА минтақаси (Европа, Яқин Шарқ ва Африка) вице-президенти Григорий Низовский компаниянинг Ўзбекистондаги янги бозор стратегияси, минтақанинг иқтисодий кўрсаткичлари, асосий маҳсулотларига тўхталиб ўтди:\n— «Acer» Ўзбекистондаги бозор ва товар стратегиясини ўзгартиради, эътиборни юқори даромадли сегментларга қаратади. Хусусан, турли-туман ўйин қурилмалари ва мониторларини кўпайтиради. Мамлакатингиздаги бизнес вакиллари ва оддий фойдаланувчиларга ультраюпқа ноутбукларимиз маъқул келади, деган умиддамиз. Дарвоқе, рақобатчиларимизнинг нарх сиёсати биз учун аҳамиятсиз, «Acer» ўз фаолияти асосида истеъмолчилар учун энг яхши нарх-сифат нисбатига эришмоқчи. Ушбу стратегия Россия, Қозоғистон, Украина ва бошқа кўплаб мамлакатлар бозорларида ўзини оқлади.\n«Acer»ни, шунингдек, давлат сектори ва ҳукумат лойиҳалари ҳам қизиқтирмоқда. Биз таклиф этаётган маҳсулотлар чидамли ва универсал бўлиб, сотувдан кейинги хизмат кўрсатиш аъло даражада».\nКомпаниянинг ўйин қурилмалари нафақат ноутбуклар, балки стационар компьютерлар, мониторлар ва бошқа қурилмалардан иборат бўлиб, профессионал киберспортчилар ва ҳаваскор геймерлар учун мўлжалланган. «Predator» ва «NITRO» ноутбуклари фойдаланувчилар учун катта эркинлик ва кенг алоқа имкониятларини беради.\n«Acer» компанияси ультраюпқа ноутбуклар сегментида «Switch», «Spin» ва «Swift» моделларини таклиф этмоқда. «Spin 1» трансформери планшетга ҳам айланади, «Swift 3» — замонавий турмуш тарзини истаганлар учун, «Swift 5» эса дунёдаги энг енгил ноутбук (экрани 15 дюймли бўлишига қарамай, оғирлиги 990 грамм). «Spin 5» функцияларга жуда бой бўлса, ромсиз дисплейли «Swift 7» дунёдаги энг юпқа ноутбукдир (қалинлиги атиги 8,98 мм.).\nТадбир доирасида «Acer» компанияси юқорида санаб ўтилган ноутбуклар тақдимотини ўтказди.\n«Acer» компаниясига 1976 йили асос солинган. Айни пайтда жаҳоннинг етакчи ахборот технологиялари компаниялари қаторига қўшилган, 160 дан ортиқ мамлакатда фаолият юритяпти. Компания аппарат ва дастурий таъминот ҳамда хизматлар ўзаро уйғунликда ишловчи — истеъмолчилар ва бизнес вакиллари учун янги имкониятларни тақдим этувчи муҳит яратишга ихтисослашган. «Acer»нинг 7000 дан зиёд ходимлари бевосита тадқиқотлар, дизайн, маркетинг, савдо, маҳсулот ва ечимларни қўллаб-қувватлаш соҳаларида банд.\nТошкент матбуот анжумани Acer


Владимир Путин барқарор Рунет тўғрисидаги қонунни имзолади – Газета.uz\nВладимир Путин барқарор Рунет тўғрисидаги қонунни имзолади\nРоссия президенти Владимир Путин барқарор Рунет тўғрисидаги қонунни имзолади. Ҳужжат 1 ноябрдан кучга киради.\nLotinchada 2 май 2019, 12:54 Жаҳон\nРоссия президенти Владимир Путин барқарор Рунет тўғрисидаги қонунни имзолади, ҳужжат 1 ноябрдан кучга киради, дея хабар қилди РИА Новости. Қонун билан «Алоқа тўғрисида» ва «Ахборот, ахборот технологиялар ва ахборот ҳимояси тўғрисида"ги қонунларга ўзгартишлар киритилади.\nҲужжат Россияда интернет фаолиятига хориждан таҳдидлар вужудга келган тақдирда унинг хавфсизлигини таъминлашга қаратилган. Россия ҳудудида интернетнинг барқарор, хавфсиз ва белгиланган мақсадларга мувофиқ ишлашини таъминлаш жавобгарлиги Роскомнадзорга юклатилди.\nҚонун Роскомнадзор ҳузурида мониторинг ва умумий фойдаланишдаги тармоқларни бошқариш марказини тузишни кўзда тутади. Марказ ҳар қандай фавқулодда ҳолатларда алоқа хизматлари кўрсатилишини таъминлаши, бу каби вазиятларда операторлар фаолиятини мувофиқлаштириши лозим.\nДавлат органлари ва корхоналарнинг интернетдаги маълумотлари қўшимча равишда шифрли ҳимоя қилинади.\nҚонун ҳокимият органлари, алоқа операторлари ва технологик тармоқлар эгалари иштирокида Россия ҳудудида интернетнинг барқарор, хавфсиз ва мақсадга мувофиқ ишлашига қаратилган хавф-хатарларни аниқлаш ҳамда Рунетнинг иш қобилиятини қайта тиклаш бўйича доимий машғулотларни ўтказишни кўзда тутади.\nИнтернетга чиқиши бўлмаган ички тармоқларга нисбатан қонун татбиқ этилмайди.


Диний-маърифий сайтлар рейтинги: Февраль (2018) – UFQ\nTOPICS:Диний сайтларрейтингстатистика ва таҳлил\n01.03.2018 | 148\nЎзбекистонда фаолият кўрсатиб келаётган диний-маърифий сайтларга ташриф буюрувчиларнинг 2018 йил февраль ойи якуни бўйича статистик маълумотлар тўпланди. Умумий тарзда таққосланганда, Ўзбекистондаги диний-маърифий сайтларга ташриф бюрувчилар сони бўйича кўрсаткич, ўтган йил ва ўтган ойга нисбатан унча ошмаган. Сайтларда қандайдир турғунлик бор.\nЎтган январь ойидаги маълумотларга кўра, Ўзбекистондаги UZ- домени зонасида фаолият юритаётган баъзи диний-маърифий сайтларга ташриф буюрувчилар рейтинги ўртача ҳисобда қуйидагича:\nziyouz.com – 12 000 фойдаланувчи;\nazon.uz – 10 000 фойдаланувчи;\nmuslim.uz – 5 000 фойдаланувчи;\nislom.uz – 4 000 фойдаланувчи;\nmuslima.uz – 3 000 фойдаланувчи;\nshosh.uz – 3000 фойдаланувчи;\nБевосита кузатишлар натижасидан келиб чиқиб, имкон қадар, айрим сайтларнинг ушбу кўрсаткичларини қисқача изоҳлаб ўтишга харакат қиламиз, жумладан:\nБиринчи поғанани банд этиб турган ziyouz.com сайти ўтган таҳлилларимизда ҳам пешқадам эди. Бу сафар ҳам мазкур сайт биринчи пағонанани мустаҳкам ушлаб турибди.\nСайт материалларга жуда бой ҳамда нисбатан энг эски сайтлардан бўлгани учун кўпчилик унга ўрганиб қолган. Асосий ташриф буюрувчиларининг аудиториясини кўпроқ ёзувчи- адиблар, ижтимоий-гумнанитар соҳа вакиллари, педагог –ўқитувчилар билан бирга, изланувчан ёш толиби илмлар ташкил этиши мумкин. Чунки, 30 миллиондан ошиқ аҳолининг маърифий сайтига кунига 10 минг одам ташриф буюриши, кишини ўйлашга ва манашундай эҳтимолий хулосаларни билидиришга мажбур қилади. Яъни, умумий тенденция бўйича илм-маърифатга қизиқиш жуда кам. Масалан, агар бу кўрсаткични кўнгил-очар, олди-қочди сайтлар билан солиштирганда, бу каби сайтларга кирувчиларнинг 10 фоизини ҳам ташкил этмаслиги ачинарли холат бўлсада, бу қўшимча равишда мазкур хулосаларимизни тасдиқлаши мумкин. Бу борада умумий равишда фаолият кўрсатувчи аҳборот-таҳилилий сайтларни ҳисобга олмасак ҳам бўлади.\nЎтган таҳлилларимизда ҳам azon.uz сайти иккинчи ўринда эди. Бу сафар ҳам иккинчи ўринда пастлагани ёки кўтарилганича йўқ. Бироқ шундай бўлса ҳам диний сайтлар ичида, энг кўп ташриф буюрилаётган биринчи рақамли сайт сифатида ўз ўрнини сақлаб турибди. Сўнгги вақтларда azon.uz сайти ва сайт орқали берилаётган маетериаллар атрофидаги кескин бахс-мунозаралар сайтнинг ушбу рейтинг кўрсаткичига ижобий таъсир этди деган хулосани ҳам бериш мумкин. Шиддат билан ривожланиб бораётган сайтларга оид барча аломатлари бор. Шу темпда фаолиятини давом эттирса, яқин орада сайт янада кўпроқ ташриф буюрувчиларига эга бўлади, инша Аллоҳ.\nЎзбекистон мусулмонлари диний идораси сайти- muslim.uzнинг ўсиш кўрсаткичлари бу ой давомида деярли тўхтаб қолди. Ҳолбуки, юртимизда диний соҳа бўйича рўй бераётган ислоҳатлар жараёнини халққа тақдим қилиш орқали диний-маърифий сайтлар орасида пешқадам бўлиш учун барча имкониятлари мавжуд. Қуръон мусобақалари ва бошқа диний соҳадаги ўзгаришларни тақдим қилиб боришда, нисбатан унчалик фаолликлари кузатилаётгани йўқ ва гоҳида жиддий камчиликларга йўл қўйилганлигини ҳам кузатиш мумкин бўлди. Диний-маърифий сайтлар ичида энг катта административ ресурсга эга бўлган бу сайт тубдан ислоҳ қилиниши керак- деган хулосани бериш мумкин.\nShosh.uz сайти мазкур рейтинг орасида илк бор кузатилмоқда. Сайт жуда мукаммал ишланган ҳамда жуда катта маълумотлар базасига эга. Сайтга дастлаб ташриф буюрганлар ўз хурсандчилигини яшира олмаётгани ҳам бежизга эмас. Сайт ишларига келгусида улкан мувоффақиятлар тилаб қоламиз.\nmuslima.uz сайти ҳам қайта ишга тушганидан буён ташриф буюрувчиларини хурсанд қилиб келмоқда. Ранг-баранг, долзарб ва бой материалларга эга бундай сайтлар доим ўз мухлисларига эга бўлган.\nТаҳлилимизнинг якунида, умумий хулоса сифатида барча учун муҳим аҳамият касб этадиган яна бир жиҳатига эътибор қаратмоқчи эдик. Айни дамда фаолият кўрсатиб келаётган сайтлар маърифий жиҳатдан таълим-тарбия беришнинг замонавий услубларини (аудиовизуал, анимация, графика ва ҳ.к.) қўллаши бўйича даражаси қувонарли эмас ёки деярли йўқ ҳисобида. Худди шу каби, тўғридан –тўғри диний эътиқод масалалар юзасидан материаллар тайёрлашга кўпроқ ихтисослашган сайтларда ҳам бу ҳолатни кузатиш ва мазкур хулосани бериш мумкин. Умид қиламизки, юқори рейтинг кўрсаткичларига эга бўлган ушбу сайтлар, келгусида ўз фаолиятлари давомида масаланинг манашу жиҳатларини албатта инобатга олишади.\nУшбу рейтинг кўрсаткичлари хақидаги қисқача статистик маълумот ва холисона изоҳли хулосаларни келгусида ҳам мунтазам равишда ufq.uz сайт орқали етказиб боришга харакат қиламиз.\nДиний-маърифий сайтлар бўйича мутахассис\nАбу Муслим тарафидан тайёрланди\nЎзбекистон фуқаролари учун АҚШга кириш қоидалари кучайтириладими?


Барҳаёт қадриятлар » Зарафшон Газетаси\nБарҳаёт қадриятлар Спорт\n10 август 2017 13:03\nСамарқанд шаҳридаги яккакураш турлари бўйича ихтисослаштирилган болалар ва ўсмирлар спорт мактабида миллий спорт турлари ҳафталиги ўтказилмоқда.\nВилоят жисмоний тарбия ва спорт бошқармаси томонидан ташкил этилган ҳафталикда миллий, белбоғли, турон яккакурашлари, ўзбек жанг санъати ва халқ ўйинлари бўйича шаҳар ҳамда туманлардан келган спортчилар ғолиблик учун беллашмоқда.\nМусобақанинг дастлабки кунида спортнинг миллий кураш тури бўйича ўтказилган баҳсда 50 нафарга яқин спортчи ғолиблик учун беллашди. Беллашув якунига кўра, ўғил болалар баҳсида пастдарғомлик Достон Усмонов, Тойлоқдан Асқар Мўминов, қизлар ўртасида Пахтачи туманидан Азизабегим Нажмиева ва Самарқанд шаҳридан Нигина Рустамова биринчи ўринни эгаллади.\nТурон яккакураши беллашувларида 40 нафарга яқин ўғил-қиз иштирок этди. Ўғил болалар ўртасида Пайариқ туманидан Аслиддин Хонтўраев, Илҳом Файзуллаев ғолиб бўлган бўлса, қизлардан иштихонлик Меҳрибону Яхшиликова ҳамда Ситора Бобоназаровага тенг келадигани топилмади.\n– Ёшларимизни миллий қадриятларимизга ҳурмат руҳида тарбиялаш мусобақа бош мезони саналади, – дейди вилоят жисмоний тарбия ва спорт бошқармаси бўлим бошлиғи Эркин Зубайдуллаев. – Бугунги мусобақа давомида ўғил-қизларимизнинг шижоати ва шаштини кўриб қувондик. Миллий спортимизга бўлган қизиқишнинг юқорилиги ушбу спорт турларининг бардавом бўлишини таъминлайди.\nҒолиб ва совриндорлар мусобақа ташкилотчиларининг диплом ва эсдалик совғалари билан тақдирланди.\n"Барҳаёт қадриятлар" спорт ҳафталиги 12 августга қадар давом этади.\nГандбол: вилоят биринчилиги


АҚШнинг тез ривожланиб кетишига сабаб улар индувидга йўл очиб берган. Инглизлар ҳар қандай ғояни қўллаб қувватлайди, ривожланишига қулай шароит яратиб беради. Дунёда увол қилинадиган ғоядан ачинарлироқ нарсанинг ўзи йўқ, дейди Наполеон ХИЛЛ.\nБиз Mangu.uz Лойиҳаси орқали 26 йил ичида 1375 марта қадрсизланган миллий валютамизнинг янги авлодини яратишга қарор қилдик, бора-бора дунё блокчейнга ўтишини тасаввур қилиб, 2017-йилдаёқ “миллий биткоин” яратишни “орзуладик”.\nXўш, нима қилиш керак?! Интернет оламида график нуқта – “пиксел” сотган Британияда машҳур бўлган бир сайтни билардик: андозани шундан олдик. Пиксел бу компютер графикасидаги бир нуқта ва у нуқталардан баннер ташкил топади. Баннерни эса реклама учун жой сифатида сотиш мумкин.\nЙўналишга ечим топилди. 2017- йил ноябр ойида ягона интегратор Uzinfocom’дан Mangu.uz доменини 20 йил муддатга сотиб олиб, ўз ғоямизни махсус муаллифлик сайти сифатида дастурий шакллантирдик. 2018-йилнинг 30-апрел куни “Mirzo Ulug'ek Innovation Centre”дан Инновацион дастурий таъминотлар яратиш ва унга реклама жойлаштириш бўйича гувоҳнома олиб, Лойиҳани ҳуқуқий асослашга эришдик. Ушбу гувоҳнома ўн йил муддатга солиқ ва бошқа мажбурий тўловлардан озод этилиш ҳуқуқини тақдим этди. Ушбу марказнинг таъсисчиси айнан Лойиҳа бошқарув миллий агентлиги ҳисобланади. Гап шундаки, Агентликда раҳбар ўзгарди, у Mangu.uz’ни хушламади. Бир нарсага диққат қилишингизни сўрардик, Mangu.uz айни пайтда ҳам инновация маркази аъзоси ҳисобланиди. Балки шу сўзимиздан кейин лойиҳамизни гувоҳномадан маҳрум этишар, лекин Биз шахсан Президент ва у кишининг сиёсатига қаттиқ ишонамиз.\nМаълумки ҳар бир фаолият шартнома асосида амалга оширилади. Демократик-ҳуқуқий давлатда яшаяпмиз. Лойиҳа оммавий офертасида иштирокчиларнинг барча таваккал қилиш даражаси кўрсатиб ўтилган: ҳар қандай ҳолатда Mangu.uz пикселлари дастлабки старт олган номинал курсига жавоб беради. Ва таъсисчи устав фондида ушбу суммалар ортиғи билан шакллантирилган. Нима, тотализаторлар риски қонунийлаштирилаётган демократик мамлакатда, “келажак валютаси” бўлиши мумкин бўлган инновацион лойиҳа ўз ҳуқуқий қоидалари билан яшаши мумкин эмасми?!\nҲукумат ўз қарорида таъкидлаганидек, Рақамли иқтисодиёт солиқ ва бошқа мажбурий тўловлардан дан озод бўлиши шарт.Mangu – INNOVATION ўз фаолияти давомида тақрибан тўрт миллиард сўм айлантирган бўлса, офертадаги 0,3% транзакциялар солиғидан атига ўн икки миллион сўм соф даромад қилмоқда. Бунда у қандай қилиб 5-7% ёки ундан ошиқ даромад солиғи тўлаши мумкин?! Лойиҳа бошқарув миллий агентлиги низомида маҳаллий лойиҳаларни ўрганиш ва уларни тартибга солиш белгилаб ўтилган. Mangu – INNOVATION’да ана шундай тўғрилаб қўйиш керак бўлган жузий камчиликлар мавжуд аммо, шу пайтгача у қонунни бузгани йўқ. Демак, Лойиҳа бошқарув ишни тартибга солиш масаласида қонуний кўмаклашиши, бошқариши керак, бош узишга ҳаракат қилиши эмас!..\nЙигирма мингдан зиёд фойдаланувчилар рўйҳатдан ўтган, элликдан ошиқ расмий ОАВ’ларда, юзлаб блоггерлар саҳифасида ёритилган, ўз фаолиятига ҳуқуқий ёрдам берилишини сўраб ўнлаб тегишли юқори ташкилотларга чиқиш хати билан мурожаат этган, АҚШ, Жанубий Корея, Россия Федерацияси каби давлатлардан ўз иштирокчиларига эга, Ўзбекистонда рақамли активлар соҳасига биринчилардан бўлиб амалий қадам қўйган, келажакда “рақамли банк” бўлишни олий мақсад деб билган, 2019-йил иккинчи чорагида “Мирзо Улуғбек инновация маркази”нинг мажбурий аудит текширувидан ўтган, украиналик дастурчилар билан эфириум блокчейнида ўз пикселларини ҳимоя қилиб, уларни MNG криптовалюта бирлиги сифатида жорий 2020-йилда халқаро криптобиржаларга олиб чиқаётган Mangu – INNOVATION фаолияти бугун қўллаб-қувватланмас экан, 2018-2019-2020-йил давлат дастурларида кўрсатилган, инновациялар, фаол инвестициялар, рақамли иқтисодиётни ривожлантириш йиллари ҳақидаги Давлат раҳбари кўрсатмалари ва яна ҳурматли Шавкат Миромоновичнинг: “Тадбиркор йўлига тўсиқ бўлиш – давлат сиёсатига хиёнат қилиш” дея айтган гапларига айни қарши ҳаракат бўлмайдими?!.\nCўзимиз охирида айтмоқчимизки, Mangu – INNOVATION фаолияти Марказий Банк, Лойиҳа бошқарув миллий агентлиги, Инновацион ривожланиш вазирлиги, Капитал бозорни ривожлантириш агентлиги ва бошқа мутахассис ташкилотлар томонидан тўлиқ ўрганилиб, ташкилотлар келишувида лойиҳа ҳаракатларига ҳаққоний ечим берилмас экан, Ўзбекистонга рақамли иқтисодиёт ҳеч қачон кириб келмайди.\nMangu – INNOVATION фаолияти мутахассис ташкилотлар томонидан тўлиқ ўрганилиб, лойиҳа ҳаракатларига ҳаққоний ечим берилмас экан, Ўзбекистонга рақамли иқтисодиёт ҳеч қачон кириб келмайди.


«Виждон эркинлиги ва диний ташкилотлар тўғрисида»ги қонун янги таҳрирда қабул қилинади — Sof.uz\nЖАҲОН 245,254,429 222,324,679 4,978,151\n18.09.2018 16:50 268 Ўзбекистон\n«Виждон эркинлиги ва диний ташкилотлар тўғрисида»ги қонун янги таҳрирда қабул қилинади. Адлия вазирлиги ушбу қонуннинг янги лойҳасини ишлаб чиққани ҳақида«Турон24» хабар бермоқда. Бу лойиҳа ҳозирда чет эллик мутахассислар муҳокамасидан ўтмоқда. Бу ҳақда 17 сентябрь куни Олий Мажлис Сенати раисининг биринчи ўринбосари Содиқ Сафоев Тошкентда бўлиб ўтган «Диний бағрикенглик: Ўзбекистон ва АҚШ тажрибаси» анжуманида хабар берган.\nАнжуманда АҚШнинг халқаро диний эркинликлар соҳасидаги махсус топшириқлар бўйича элчиси Самуэл Дейл Браунбек бошчилигидаги делегация ҳам қатнашган.\nСодиқ Сафоев янги таҳрирда қабул қилинаётган қонун лойиҳаси муҳокамасига америкалик мутахассисларни ҳам жалб қилишни таклиф этди.\n“Ўзбекистон Республикаси Президенти Шавкат Мирзиёевнинг АҚШга давлат ташрифи давомида эришилган келишувлар ҳақида юқорида гапириб ўтишди. Ҳозир Ўзбекистонда ҳар томонлама ислоҳотлар кетмоқда. Айниқса, диний эркинлик ва бағрикенглик борасида ҳам бир қатор амалий ишлар амалга оширилди. Хусусан, Адлия вазирлигимиз «Виждон эркинлиги ва диний ташкилотлар тўғрисида»ги қонунни янги таҳрирда таёрлаб қўйган," – деди Содиқ Сафоев ўз маърузасида.\n«Ушбу ҳужжат муҳокамасига АҚШлик дин борасидаги мутахассислар ҳам ўз фикрини билдирса яхши бўлар эди», – деди у АҚШ делегациясига.\n«Виждон эркинлиги ва диний ташкилотлар тўғрисида»ги қонун 1991 йилда қабул қилинган. Унга СССРнинг 1990 йилдаги «Виждон эркинлиги ва диний ташкилотлар тўғрисида»ги қонуни асос қилиб олинган. Кейинчалик (1993, 1998) муҳим ўзгартириш ва қўшимчалар киритилган.\nДиний соҳани, дин ва давлат муносабатларини тартибга солувчи ушбу қонун Конституциядан сўнг энг муҳим ҳужжат ҳисобланади\nАдлия вазирлиги Содиқ Сафоев\n25.10 22:10 1064\nКеча, 08:26 560\n18.09.2020 11:19 137 Ўзбекистон